Irantzu Lekue: "Gure kultura defendatu behar dugu, osotasunean ikusita, eta euskara gure kulturaren parte da"\nIrantzu Lekue gasteiztarra da ARTgia Sorgune Aretoaren sortzailea eta zuzendaria. Urte gorabeheratsua izan du 2020a eta Lazarraga Sariak aurrera egiteko indarra eman dio. Bere proiektuaren nondik norakoak azaldu dizkigu.\nZelan jaso duzue Lazarraga Saria? Zein esanahi du zuentzat sari honek?\nIlusio handia egin zigun berria jakiteak. Urte zaila izan dut pertsonalki; gauza asko gertatu dira eta zalantzan jarri dut dena. Sari hau seinale bat bezala izan da. Bidea egiten jarraituko dugu. Gauza batzuk aldatuko dira, baina euskararen erabilera ez da aldatuko. Espero dugu horretan ere eraldaketa sozial bat sorraraztea.\nARTgia Sorgune Aretoa baino gehiago dela diozue. Kontaiguzu, zer da ARTgia?\nARTgia espazio bat da, espazio zuri bat bezala jaio zen. Gauza berriak egiteko, emakumeen lanak ikustarazteko, gazteei babesa emateko eta euren lanak erakusteko aukera ematen dien espazioa. Kultura arloko disziplina anitzek lan egiteko eta sinergiak sortzeko lekua ere bada.\nBi bide jarraitzen ditugu. Alde batetik arte galeria dugu, sortzeko abiatzen dena eta beste sortzaile batzuk biltzeko espazioa dena; eta beste aldetik, enpresa bat gara, non kale ekimenak burutzen ditugun artearen bidez eraldaketa soziala bideratzeko helburuarekin. Kalean egiten ditugun ekimenetan asko horma-irudiak dira, instalazio artistikoak. Ardatza beti euskara da. Gure lana kultura zabaltzea eta defendatzea da, eta euskara gure kultura denez, ardatz izan behar da garatzen ditugun lanak bideratzeko.\nZer eskaintzen diezue artistei? Eta arte-zaleei?\nEskaintzen diegu espazio bat euren lanak ikusgai jartzeko, saltzeko aukera ere badute eta, era berean, ahal dugunean sortzeko bekak edo produkzioa lantzeko dirulaguntzak atera izan ditugu. Arte-zaleei eskaintzen diegu ekimen artistiko parte-hartzaileetan esku hartzeko aukera. Sorkuntza bultzatzen dugu tailer ezberdinen bidez, sormen praktikekin. Enkargu artistikoak garatzen ditugu, bezeroen ideia landu perspektiba artistiko bat emanez.\nKomunikazioa lantzeko beste modu bat eskaintzen duzue, zeinentzat izan daiteke baliagarri?\nGuztientzat, adin guztietako pertsonentzat. Umeek, adibidez, badute sortzeko gaitasun handi bat, ez dute beldurrik artearen bidez beraien sentimenduak, sentsazioak edo pentsamentuak adierazteko. Helduei gehiago kostatzen zaie. Praktika hauetan belaunaldi ezberdinetako pertsonek parte hartzen dute eta esperientziak partekatzen dira. Helduek izan duten bizitza transmititzea lortzen da eta pentsatzera bultzatzen duen lan bat da.\nOrain arte erakunde ezberdinekin egin izan dugu lan, gai ezberdinen inguruan: eraldaketa klimatikoa, feminismoa, etab. Herria batzen duten ekimenak dira. Esperimentazioa ere lantzen dugu; errealitate areagotua lantzen duten horma-irudiak egin izan ditugu, adibidez.\nGasteizen badago artearekiko zaletasunik? Zein mugimendu dago?\nBadago, baina kostatzen da aurrera jarraitzea, batez ere garai hauetan. Babesa murrizten ari da eta kosta egiten da. Badago artea bultzatzea gustatzen zaion publiko bat ere eta artea erosteko prest dagoena.\nPandemiak nola eragin du zuen sektorean?\nProiektuak egiteko diru gutxiago dagoenez zenbait bezerok merkeago lan egitea eskatzen digute… Lan batzuk bertan behera gelditu dira eta bidean pausa egiteko garaia izan da. Ez da txarra izan, erritmo handian genbiltzan eta gelditzeko eta gauzak ondo pentsatzeko aukera eman digu, bidea zuzendu eta hausnartzeko.\nKoronabirusak, baina, ez zaituzte gelditu eta ekimen ezberdinak sortu dituzue hilabete hauetan: #ARTdemia eta #Resialiart erakusketa birtualak, adibidez. Zer azpimarratuko zenuke bi ekimen horietatik?\nArtistek oso ongi jaso dituzte ekimenak. Gogo handia zuten beraien lanak islatzeko eta jendea mugitu da erakusketa horietan. Salmentak egon dira eta oso pozik gaude. Internetek ematen duen aukera aprobetxatzen jakin dugu eta babes handia izan da artista askorentzat.\nAretoko erakusketekin ere hasi zarete berriz. Aurrera begira, zer proiektu dituzue buruan?\nOrain Neguko Arte Azoka antolatuko dugu, laugarren aldiz. Artistek 2 edo 3 artelan erakusgai jartzen dituzte aretoan. Beraien biografiak ere zabaltzen ditugu eta erosteko aukera izango da. Aurten emakumeen lanetan arreta jartzea gustatuko litzaidake eta hausnartzea Gasteizko emakumeek esaten dutenari buruz.\nAzoka honen ondoren badugu performance bat, urtarrilaren 7tik 10era bitartean. Gazte Klik Klak lehiaketa ere kudeatzen ari gara, Gasteizko Udalarekin batera. Urtarriletik otsailera erakusketa egingo dugu lehiaketako irabazle eta finalistekin. Oraingoz datorren urterako programazioa lotzen ari gara eta proposamenak jasotzeko prest gaude, aretoa horretarako dago!\nBai Euskarari ziurtagiria duzue, zerbitzua euskaraz ematen duzue eta euskara aintzat hartzen duzue ekimen guztietan. Zergatik egin duzue hautu hori? Zer ematen dizue euskarak?\nKanpoko lanetan hizkuntzaren erabilera desberdinen inguruan hausnartzen dugu. Oso desberdina da Berriatuan lan egitea edo Gasteizen lan egitea. Asko gustatzen zait hizkuntza nola erabiltzen den ikustea eta erabiltzea. Niretzako polita da euskalki ezberdinak erabiltzea, adibidez, baita umeekin euskararen erabilera sustatzea ere. Askotan gaztelaniara jotzen dute eta, erantzunak euskaraz jasota, euskaraz gehiago saiatzen dira. Niretzat euskara lana garatzeko eta disfrutatzeko tresna bat da.\nARTgia bekak banatu izan dituzue, bekak ematerako orduan euskara baloratzea bururatu zitzaizuen, nolatan?\nSorkuntza euskaraz egiteak beste balio bat ematen du, proiektua aurrera eramateko baliagarria delako. Batzuentzat ahalegina da, baina gure oinarrizko ardatza da. ARTgian parte hartzeko asmoa badute, esfortzu txiki bat eginarazi nahi diegu euskaraz proiektua bideratzeko.\nZer gomendatuko zenieke euskara txertatzen hasi nahi duten gainerako kultur eragileei?\nPauso bat emateko esango nieke. Gure hizkuntza oso garrantzitsua da gure nortasunean eta esfortzu txiki bat egitea baliagarria dela adieraziko nieke. Gure kultura defendatu behar dugu, osotasunean ikusita, eta euskara gure kulturaren parte da.


Profesionalak | Instituto Matia\nMatia Institutu Gerontologikoan gerontologiarekin lotutako arlo guztietako profesionalek egiten dugu lan, eta Matia Fundazioaren bereizgarria den gure kudeaketa eredu berezia lantzen dihardugu.\nEgiaztatutako esperientziadun profesional handien talde batek pazienteei eta haien senitartekoei giza arretarik eta arreta medikorik onena eskaintzea du helburu.\nGuztiok batera Matia gara.\nMatia Institutuko profesionalak\n-Edozein-Matia Institutuko profesionalakProfesional elkartuaKolaboratzaileak\n2004an gizarte laneko diploma lortu zuen Nafarroako Unibertsitate Publikoan, eta 2009an psikologiako lizentzia Euskal Unibertsitatean. Unibertsitate horretan bertan egin zuen, 2011n, «Psikologia: gizabanakoa, taldea, antolamendua eta kultura» masterra ere, eta, gaur egun, doktorego...\nSoziologian lizentziatua (UCM, 1998-2002) eta Gerontologia Sozialeko Masterra (UAM, 2003-2004). UAM-ean graduondoko bekaduna (2004-2005) eta doktorego aurreko bekaduna CSICen (2005-2008). 2008ean Adinduen Atarian (IMSERSO-CSIC) hartu zuen parte, teknikari moduan. Hortik Aurrera...\nPsikologiako lizentzia atera zuen Madrileko Unibertsitate Konplutentsean 1975ean, eta gerontologia sozialeko masterra Madrileko Unibertsitate Autonomoan 1991n. Ibilbide luzea egin du bere lanbidean. IMSERSOren Gizarte Segurantzako Kudeaketa Kidegoan aritu zen gizarte babesaren eta...\nPsikologiako lizentzia atera zuen Euskal Herriko Unibertsitatean 2013ean, 2015n Psikogerontologia Masterra egin zuen Bartzelonako Unibertsitatean, Adimen Emozionalean espezializatua (2015) eta Terapia Sistemiko (2017). Pertsona zaharrentzako egoitzak eta gisa bereko zentroak...\nPsikologian doktorea da Madrileko Unibertsitate Autonomoan 2013tik. 2006an, jokabide terapiako masterra atera zuen Madrileko Institutu Terapeutikoan. Madrileko Unibertsitate Autonomoan aritu da ikertzaile moduan lanean, eta Juan Carlos Erregea Unibertsitateko hainbat proiektutan...\nNerea Etxaniz: Matia Institutuko ikertzailea. Psikologoa (Euskal Herriko Unibertsitatea, 1999). Gizarte Osasun Baliabideen Kudeaketan eta Zuzendaritzan espezialista (UCM, 2000). Gerontologian esku-hartze psikosozialeko espezialista (Matia F. , 2003); Osasun Psikologia...\nMadrilgo Complutense Unibertsitateko ikertzailea eta irakaslea\nSoziologian doktorea eta UCMko Soziologia V Saileko irakasle elkartua. Ikerketa kualitatibo eta dokumental etnografikoan espezializatua. Hainbat argitalpen eta bideo dokumentalen egile eta egilekide dira, eta haien lan-ildoek zaintzarekin, desgaitasunarekin, zahartzearekin eta...\nNerea Galdonak psikologiako doktoregoa atera zuen Euskal Herriko Unibertsitatean, 2011n. Psikologiako lizentzia, esku hartze psikosozialeko masterra gerontologia psikosozialean (2002an) eta teknologia sozialeko masterra (2006an) egin zituen Euskal Herriko Unibertsitatean. Emozioen...\nArkitekto Doktorea, Zahartzaroan Aditua Madrilgo Unibertsitate Politeknikoko Arkitektura Goi Eskola Teknikoko Arkitekturako doktorea da, adinekoentzako etxebizitza ereduei buruzko tesi baten ondorioz. Hizlari jardun du Espainiako IMSERSOn, CEAPATen eta ETSAMen, bai eta...\nMertxe Sánchez Turismoko Enpresa eta Jardueretako Teknikaria da 1991tik; Donostiako Turismoko Unibertsitate Eskolan (Deustuko Unibertsitatean) ikasi zuen. 1996an, enpresa idazkaritzako titulua atera zuen Nazaret Zentroan. Bere lan ibilbidean zehar, hainbat enpresatan egin du lan....\nPsikologiako doktoregoa atera zuen “Santiago de Compostelako” Unibertsitatean, 2016n. Erakundeen Psikologia, sikologia Juridiko eta Forentseko Masterra 2012ean. Barrié Fundazioaren bekaduna atzerrian egonaldi bat egiteko 2015ean, “Vrije Brussels”Unibertsitateko Belgian Ageing...\nSoziologian lizentziaduna da Madrilgo Complutense unibertsitatean (2004an); Gizarte Ikerketa Aplikatuan eta Datuen Analisian aditua CISen (2006an); eta Baliabide Gerontologikoen Kudeaketan eta Plangintzan aditua Madrilgo Complutense unibertsitatean (2005ean). 2004az geroztik...\nAinara Tomasena terapia okupazionalean da diplomaduna (Zaragozako Unibertsitatean, 2002tik). 2003an, gerontologia sozialeko masterra lortu zuen. Gerontologia zentroetako terapeuta okupazional moduan egin du lan, Osakidetzan eta Eusko Jaurlaritzako Hezkuntza Sailean. 2007az geroztik...\nKomunitate Lankidetzako Arduraduna\nGizarte Lanean Diplomatua Euskal Herriko Unibertsitateaz 1997an eta Gizarte Lanean Gradua UNEDen 2017an. Gerontologia eta psikogeriatrian espezializazioan (Matia Fundazioa 2001). Unibertsitate espezialista programa, gerontología zentro eta soziosanitarioetako zuzendaritza eta...\nPura Díaz Veigak psikologiako lizentzia atera zuen, Madrileko Unibertsitate Autonomoan, 1979an. 1985ean gradua eta 2004an ikasketa aurreratuen diploma lortu zituen. Gerontologiarekin eta desgaitasunarekin lotutako hainbat ikerketa proiektutan hartu du parte. Gerontologia sozialaren...\nOsasun Psikologiako doktoregoa atera zuen Madrileko Unibertsitate Autonomoan, “Evaluación y conceptualización del funcionamiento cognitivo en la Enfermedad de Alzheimer avanzada” Doktorego tesiarekin. Gerontologiako Masterra egin zuen Euskal Herriko Unibertsitatean, Neuropsikologia...\nPertsonan Oinarritutako Arretan aditua\nOsasun Zientzietan doktorea Oviedoko Unibertsitatean Psikologian lizentziatua Madrilgo Complutense Unibertsitatean Gerontologia Sozialean diplomatua, Espainiako Geriatria eta Gerontologia Elkartean ACP-GERONTOLOGIA ereduaren egilea, zerbitzu gerontologikoetan pertsona...\nMiren Iturburu Yarza. 1989az geroztik, kimika zientzietan lizentziaduna da, Euskal Herriko Unibertsitatearen eskutik. Inprimatzeko tintak garatu eta berritzeko teknikari eta ikertzaile lanetan jardun zuen industria pribatuan (Hunolt, S. A. sozietatean). 2007an, errotik aldatu zuen...\nPsikologian lizentziatua Euskal Herriko Unibertsitatetik (2013), Psychogerontologian masterra Madrilgo Complutense Unibertsitatetik (2015), Osasun Orokorrean masterra UDIMetik (2019). Neuropsikologiari lotuta, zainketa-zentro mota desberdinetako inmunitate kognitiboen eta gaixotasun...\nLaura Fernández antropologo soziokulturala da eta ikertzaile sozial gisa lan egiten du Institutuan. 2002. urteaz geroztik, dibertsitate funtzionalaren munduari profesionalki lotuta, bere jarduera batez ere, hirugarren sektorearen barruan garatu du, bizitza independentearen,...\nMaría Victoria Zunzunegui epidemiologian doktorea da Kaliforniako Unibertsitatean, Berkeleyn. Montrealgo Unibertsitateko Osasun Publikoko Eskolan epidemiologiako katedraduna izan zen, eta bertan lan egin zuen 1999tik 2016ra. Zahartzaroan osasuna eta funtzionamendua baldintzatzen...\nPsikologian graduatua Euskal Herriko Unibertsitatean (EHU) 2016an, Psikogerontologiako Unibertsitate arteko Masterra Salamancako Unibertsitatean (USAL) 2017an. Psikologo eta esku-hartze psikosozialeko begirale gisa lan egin du zentro gerontologikoetan. Gaur egun, Matia Institutuan...\nDiseinu arkitektonikoaren ikertzaile arduraduna\nArkitekto urbanista Madrilgo Unibertsitate Politeknikoan (2017), MSc Villes Durables-en (IFU-Paris, 2014) eta MSc Ingurumen eta Arkitektura Bioklimatikoan (UPM, 2019). Gaur egun, hirigintzari, osasunari eta dementziari buruzko tesia egiten ari da «iraunkortasuna eta Hiri...\nGizarte Lanean Gradua, Deustuko Unibertsitatean, 2017an, eta ENCAGE ekimenaren "Zahartze Aktiboa, Bizi Kalitatea eta Generoa" ikastaroa, 2019an. Gizarte-langile gisa aritu da Matiako hainbat zentro gerontologikotan, IZAren Zentroan eta Bermingham Ospitalean. Gaur egun Matian lan...\nSoziologian nazioarteko doktorea, lankidetza-sistemetan, IAP eta Lean metodologietan, emozioen soziologian eta gerontologia feministan espezializatua. "Arquitecturas del Cuidado: hacia un envejecimiento activista" liburuaren egileetako bat eta "Estrategias colectivas de...\nGizarte langilea - Kasu kudeatzailea\nGizarte Lanean Graduatua Deustuko Unibertsitatean 2019an, eta Gizarte Langile gisa egin du lan Matia Orienta eta Matia Etxean zerbitzuetan, baita hainbat zentrotan ere: Elizaran, Bermingham eta Lamourous. Gaur egun, Lugaritzeko etxebizitzen kasuen kudeatzailea eta eguneko...\nEgoitza-arretako prozesuaren arduraduna\nSoziologia Aplikatuan graduatua NUPen (2016), Prozesu eta Metodologia Partaidetzazkoetan graduatu ondokoa Gizarte Zientzien Latinoamerikako Kontseiluan (2021), Metodologia Kualitatiboetan eta Berrikuntzako eta Gamifikazioko Metodologia Arinen Garapenean aditua, Ikerketa, Ekintza eta...\nPsikologoan lizentziatua Euskal Herriko Unibertsitatean (2008). 12 urte daramatza Matia Fundazioan psikologo eta begirale gisa lanean, bai eta hainbat egoitza-zentrotan ACP ezartzen ere. Gaur egun, prestakuntza-proiektuak ere egiten ditu.\nPsikologian lizentziatua Euskal Herriko Unibertsitate Publikoan (2008). Eusko Jaurlaritzaren lankidetza-beka (2008). Esku-hartze psikosozialeko espezialista Matia Fundazioan (2009). Bartzelonako Unibertsitate Autonomoko Neuropsikologia Klinikoko Masterra (2013). Anosognosiari buruzko...\nAntropologo Soziokulturala, Giza Antropologia Fisikoa: eboluzioa eta Biodibertsitatea Masterra eta Gizarte-lan Komunitarioa: Gizarte Zerbitzuen Kudeaketa eta Ebaluazioa Masterra egin zditu. UCMn egin zituen ikasketa guztiak. Gizarte Zerbitzuetako zentroetako zuzendaria (Madrilgo...\nAdministrazio eta finantzetako goi-mailako teknikaria (Cebanc 2011-2013). 2013tik 2017ra Barne Ministerioarentzat lan egin zuen, eta administrazio-kudeaketako eta itzulpengintzako funtzioak bete zituen. 2018an, Cebanc-en lan egin zuen, ikastetxeko harrera-administrari gisa. 2018az...


2019ko Auzolandegiak | Bizkaiko Caritas\nPosted by Caritas Bizkaia on martes, mayo 7, 2019 · Leave a Comment\nGure Elizbarrutiko Karitate eta justizia, Iragarpen eta katekesi, Caritas eta Misioen ordezkaritzen izenean, bazterkeriaren munduan Jainkoarekin elkar aurkitzeko esperientzietan parte hartzeko aukera eskaintzen da.\nUda honetarako gazte eta helduentzako auzolandegietako eskaintza berriztatu eta zabaldu egin da. Auzolandegi horien bidez, gehien sufritzen duten pertsonak zaintzen dituzten erakundeei laguntzeko aukera daukagu eta, horrela, pertsona horien ondoan dagoen Jesusengana gerturatzeko, bera baitugu laguntzaile eta gidari, mundua gizatiar eta atseginago egiteko lan honetan.\nErantsitako fitxategian 2019ko auzolandegi guztien zerrenda dago eta, jarraian, uda honetarako hiru proposamenak: Ceuta eta Maroko; eta, aurten, helduentzako (35 eta 55 urte bitartean) martxan jarriko den ekimen berri bat: Arrasateko Aitameni zentro psikiatrikoan izango da, eta uste dugu oso interesgarria eta aberasgarria izan daitekeela.\nCEUTA, 2019ko ekainaren 27tik uztailaren 7ra\nFranciscanos de Cruz Blanca egoitzan, desgaitasuna duten pertsonekin.\nEl Príncipe auzoan, haurrekin.\nHartzaileak: 2001 eta 2002 bitartean jaiotako gazteak.\nIzen-emateak: 2019ko maiatzaren 15era arte.\nKostua: Bidaiak + 70 € pertsonako, alojamendurako.\nHarremanetarako: Jose Eizaguirre, 944795623, infanciajuventud3@bizkeliza.org\nALHOCEIMA eL Rif (Maroko) 2019ko uztailaren 12tik 22ra\nFranciscanos de Cruz Blanca zentroan, desgaitasuna duten gazteekin.\nImsourreneko psikiatrikoan, buruko gaixotasunak dituztenekin.\nHartzaileak: 1997 eta 2000 bitartean jaiotako gazteak.\nHarremanetarako: Begoña Mera, 944795619, bmera@bizkeliza.org\nAITAMENI OSPITALEA, 2019ko ekainaren 30etik uztailaren 6ra\nArrasateko Aitameni Ospitalean (Hermanas Hospitalarias).\nMendekotasun egoeran dauden edota desgaitasunen bat edo buruko gaixotasunen bat duten pertsonei arreta ematean.\nHartzaileak: Helduak, 35 eta 55 urte bitartean.\nKostua: 180€ pertsonako.\nHarremanetarako: Mertxe Agirre, 946124648, magirre@bizkeliza.org\nAnimatu eta partekatu informazioa hau interesa eduki ahal duen jendearekin. Edozein zalantza argitzeko, galdetu lasai.


Bertako bildotsa erosteko eskaria egin du EHNE sindikatuak - Mendialdea - Erran.eus\nBertako bildotsa erosteko eskaria egin du EHNE sindikatuak\nTtipi-Ttapa 2018-12-18 07:41\nBildots haragiaren %35a Eguberrietan kontsumitzen dela eta, bertako eta prezio duinean erostea eskatu du EHNEk.\nGardentasuna merkatuan eta prezio duinak eskatu dute\nUrte guztiko arkume haragiaren %35a kontsumitzen den sasoi honetan, Eguberrietan, urtetik urtera errepikatzen ari den egoera salatu nahi izan du EHNE sindikatuak protesta baten bidez.\nGehienbat Frantziatik, egun hauetan 250.000 arkume bizi sartzen da Espainiar estatura. Arkume horien jatorrizko artaldeak esne ekoizpenera bideratutakoak izan ohi dira eta arras prezio baxuan erosten dira, bertako merkatua itoz: «ondorioz, bertan bizi garen ekoizleoi are eta prezio baxuagoa ordaintzen digute, egoera are eta larriagoa bilakatuz», diote EHNEtik.\nHistorikoki arkumea Gabonetan ordaindu izan zaio artzainari hobekien, baina gaur egun arras baxua da prezioa eta bi aste hauek igaro ondoren, erabat baxutzen da salneurria. Egoera hau ez da jasanagarria abeltzainendako.\nEHNEtik diotenez, «kanpotik datozen arkumeak hemengo hiltegietan hiltzen dira eta kontsumitzaileak sarri, bertako sor marken baitan (Nafarroako arkumea…) ekoitzitako haragia dela uste du, nahasmena eraginez».\nEtiketetan informazio garbia ez emateak hainbat hiltegik eta tratanteek nahi dutena egitea dakar: «erraterako, aurrez biltegiratutako arkume haragia kontsumorik altuena dagoen sasoi honetan merkatura ateratzen dute prezioak jaisteko eta artzainei huskeria bat ordaintzeko».\nAdministrazioei kontrol zorrotzak ezarri ditzaten exijitu die EHNEk, «merkatuan gardentasuna egon dadin, iruzurra saihestu eta kontsumitzaileak benetan jakin dezan zein produktu erosten ari den, haragiaren jatorria zein den eta kontziente izan dadin zer bultzatzen duen bere erosketaren bidez».


Bizkaia Enpresa 2021 – Baikortasuna berreskuratu behar dugu – InfoBeaz\nBizkaia Enpresa 2021 - Baikortasuna berreskuratu behar dugu\nUnai Rementeria ahaldun nagusiak eman zion hasiera bilerari, eta enpresek, finantza erakundeek eta administrazioek krisiari elkarrekin aurre egiteko egin duten lana azpimarratu zuen. “Denok jarri dugu gure onena erresistentziaren zerbitzura: lana, suspertze planak, elkarrizketa… Orain urte eta erdiko baikortasuna berreskuratu behar dugu. Helburu horrekin, Aldundiak 120 milioi euroko inbertsio publikoa mobilizatuko du datozen hilabeteetan, mugimendua, jarduera eta enplegua sortzeko “.\nAinara Basurko Ekonomia Sustatzeko diputatuak bultzatzen ari diren proiektu handiak aipatu zituen, “sektore estrategikoak eta haien balio-kate osoa bultzatzen laguntzeko” eta baita “digitalizazioan, ekonomia berdean eta berrikuntza soziosanitarioan indarra jartzen duten programak, “Trantsizio saihestezinak eta, halaber, negozio- eta produktibitate-aukerak, merkatuak irekitzeko aukerak eta aukerak”.\nTopaketaren gai nagusia aldaketara egokitzea izan da, eta horren inguruan hausnartu dute Estudios Durero, IMQ Igurco eta Nuuk Mobility Solutionsek, “Teknologiak irekitzen dituen bideak jarraituz, aurrera egiten eta irtenbide berriak eskaintzen saiatzen diren hiru enpresak”. Era berean, esperientziaren ahotsak –Necsum Trison startupak sorturiko holograma- gogorarazi zuen aldaketa ez dela “bizi dugun garaiko elementu esklusiboa” eta berrasmatzeak eskatzen duela “jarrera eta ikuspegi estrategiko berri bat izatea, aurrera egitea, zailtasunak gainditzea eta eboluzionatzea dakarten erronkak modu operatiboan konpontzeko”.\nUrtero bezala, Bizkaiko enpresei errekonozimendua egin zaie. Beazek kudeatzen dituen laguntza-programetako zazpitan laguntza izan duten eta jarduera ekonomikoko eta enpleguko ratio hobeak lortu dituzten horiei: Flexix, Arflu, Guts and Love, Bizitzen Fundazioa, Ipar Eurotubos, Label Factory eta Satlantis. On Bizkaia 2021 sariak.\nSalbuespen gisa, “Pandemiaren okerrenean Bizkaia eta bere erkidegoarekin ahalegin berezia egin duten pertsonak, enpresak eta erakundeak” ere goraipatu dira, “enpresen Gizarte Erantzukizunaren adibiderik onena” baitira. Abyntek, Aplanet, Eroski, Espacio Open, Estudios Durero, Faes Farma, Fundación Bizitzen, Ideable, Insulclock, KietoParao, Kimet Sport, Kuvu, LabsLand, Lantegi Batuak, Maier, Milton Education, Pan con Chocolate, Runnea, TECH Friendy, Walter Pack eta Yo por ti, tú por mi izan dira Esker ONa jaso dutenak.


El DBZ inicia el proyecto ELKARDESIGN ELKARDESIGN proiektua martxan da DBZ-ren eskutik - Mondragon Goi Eskola Politeknikoko albisteak - Mondragon Unibertsitatea\nELKARDESIGN proiektua martxan da DBZ-ren eskutik\nMondragon Unibertsitateko Diseinu Berrikuntza Zentroak (DBZ) ELKARDESIGN (Gipuzkoako Enpresen Lehiakortasuna Sustatzeko Diseinu Estrategiko Parte-hartzailea) proiektua jarri du martxan. Ekonomia Sustapena, Turismo eta Landa Inguruneko Departamentuaren Gipuzkoako enpresa ehunaren lehiakortasuna indartzea, jasangarritasuna eta lankidetza programak finantzatuko du proiektua.\nELKARDESIGN proiektuaren helburua da Gipuzkoako enpresek Diseinu Estrategikoko gaitasunak eskuratzeko ereduak sortzea, enpresen berrikuntza gaitasunak eta abantaila konpetitiboa sustatzeko. Gipuzkoako bi enpresek hartuko dute parte proiektuan: alde batetik, Ausolan, lider nazionala kolektiboentzako sukaldaritza eta garbiketa lanetan; bestetik, Logikaline, azken urteotan nabarmenki hazitako contact center eta bezero harremaneko zerbitzuen hornitzailea. DBZk lagunduko die Diseinu Estrategikoan oinarritutako zerbitzu bana martxan jartzen. Diseinu Estrategikoari esker enpresak erabiltzaileen parte-hartzea sustatzeko gai izango dira, ondorioz zerbitzuen kalitatea handituz.\nDBZk esperimentazio praktikoetatik Diseinu Estrategikoa integratu eta praktikatzeko bi eredu sortuko ditu. Gainera, Diseinu Estrategikoaren inpaktua neurtzeko eredu espezifiko bat sortuko du Gipuzkoako enpresa ehunaren idiosinkrasiara zuzendua. Proiektuaren emaitzak zabalduko dira Mondragon Design Konferentziak kongresuaren eta hainbat publikazioren bidez.


Fulton konderria (Ohio) - Wikipedia, entziklopedia askea.\nFulton konderria (Ohio)\nFulton konderriaren kokapena AEBtan\n1.050,09 km2 (%99.56)\n4,62 km2 (%0.44)\nFulton konderria (ingelesez: Fulton County) Ohioko konderri bat da, Ameriketako Estatu Batuetan. Hiriburua Wauseon da. 2010eko zentsuaren arabera 42.698 biztanle zituen, Fulton kilometro koadroko azaleran.\nFulton konderriak 1.054,71 kilometro koadro ditu. Horietatik 4,62 ura dira. Beste 1.050,09 lurra dira. Biztanleria dentsitatea 40,48 da.\n2010eko zentsoan bizi ziren 42.698 pertsonetatik 41.910 txuriak edo hispanoak dira. Horietatik hispano edo latino kategorian 3.341 dira. 138 beltzak edo afroamerikarrak. 84 amerikar natiboak ziren eta 4 Hawaii edo Pazifikoko irletako natiboak. 176 asiarrak ziren. Bestelako arraza bat kategorian 23 biztanle daude. Bukatzeko euren burua arraza bat baino gehiagotan 363 pertsonek kokatzen zuten.\nMultimedia: Fulton County, Ohio


'Elkarrekin-Together' dokumentala eta BATZEN proiektuaren aurkezpena, ostegunean Kultur etxean - Karkara.eus\n'Elkarrekin-Together' dokumentala eta BATZEN proiektuaren aurkezpena, ostegunean Kultur etxean\nKarkara 2018-01-08 15:45\nXabier Agote ez zen bakarrik abiatu espedizioan; arkeologo talde bat eraman zuen berarekin eta, horrez gain, dokumentala osatzeko kameraria eta soinu teknikaria. Migeltxo Molina izan zen kameraria eta berak zuzendu du dokumentala, Itziar Garcia ekoizle-zuzendariarekin batera. Miguel Garcia izan da soinu-teknikaria. Xabier Alberdi historialari zarauztarrak ere parte hartu du proiektuan.


Tokian tokiko jarduera: hornidura katerako blockchaina - Zientzia Kaiera\nGeroz eta interkonektatuagoa dagoen mundua, eta datuak eta datuotatik ateratzen den informazioa balio ekonomiko izugarria duten baliabideak dira. Bestalde, interkonexio horrekin berarekin, hacker gaizkileen* taldeek urrutitik kaosa sortzeko edo erreskateak eskatzeko erasoak egin ditzakete.\nGaizkile horiek egin dezaketen jardueretako bat gauzen trazabilitatea aldatzea da. Adibidez, produktu bat leku eta egun jakin batean eta eragile jakin batek fabrikatu zuela adierazten duten erregistro guztiak aldatu ditzakete. Horren guztiaren erabilgarritasuna oso nabaria da modu kriminalean pentsatzen badugu; produktu hori pasaporte faltsu bat, lehergaien kargamentu bat edo sendagai sorta akastun bat izan liteke. Era berean, gaizkileek salgaien helmuga aldatu ahalko lukete, bakar-bakarrik erregistroetan salgai horien datuak moldatuz.\nIrudia: Blockchain teknologia mota guztietako datu kateatuen –produktu baten trazabilitate seguruari dagozkionak, adibidez– edukiontzi moduan erabil daiteke (Iturria: Tecnalia)\nAzken horren kasu bereziki kezkagarri bat –gutako edozeini gerta dakiokeelako bereziki mingarria zaigun gai batean– honako hau litzateke: inork gure kontu korronteetako diruaren zainketa katea edota gure finantza aktiboen jabetza aldatzea, gure identitatea ordezkatzetik hasita. Arrisku horri buruzko azpigenero bat eta guzti dago zineman.\nZibersegurtasunak gure identitatea babesten du sarean, eta gurea denaren eskuragarritasuna geuk bakarrik izatea bermatzen du. Horri dagokionez, oso baliagarria litzateke transakzioen katea aldatzeko saiakera guztiak berehala eta automatikoki agerian utziko lituzkeen eta katea aldaezin bihurtuko lukeen prozedura bat izatea. Prozedura hori eta horri lotutako teknologia badago jada: blockchain deitzen da. Zalantzarik gabe, termino hori kriptodiruarekin eta, zehazki, bitcoinarekin lotzen dugu.\nIñaki Úcarrek blockchaina zer den azaldu du:\nBlockchaina 2009an sortu zen, deszentralizatutako diru birtualeko sistemen ohiko arazoetarako irtenbide gisa: gastu bikoitzaren arazoa, hain zuzen ere. Dibisa tradizionalek zuzen funtziona dezaten arduratzen den erakunde bat dagoelako funtzionatzen dute, hain zuzen, eta ekonomia eta finantza sistemak erakunde horretan konfiantza dutelako (adibidez, Europako Banku Zentrala). Internet eta sistema sakabanatuak ezarri zirenetik konfiantzazko bitartekari baten mende egongo ez diren dibisa digitalak garatzeko interesa sortu zen, baina, irtenbide guztiek arazo bera dute, gastu bikoitza: hau da, moneta bera (dibisaren “oinarrizko unitate” gisa ulertuta) behin baino gehiagotan faltsifika eta gasta daitekeela. 2009an, bitcoina sortu zuenak (Satoshi Nakamoto ezizenarekin) ikuspegi hirukoitz batean oinarritutako irtenbide bat proposatu zuen: transakzio guztiak publikoki partekatzen dira, transakzio baliozkoak lan probako (proof of work) sistema baten bidez zehazten dira eta ekonomikoki sustatzen da sistemari egiten zaion ekarpena (meatzarien bidez).\nHiru zutabe horiek blockchain teknologian bateratzen dira, hau da, oso jakinak diren eta garatuak dauden bi teknika batzen dira: Merkle zuhaitzak eta kriptografia (sinadura digitalarekin, pasahitz publikokoa eta hash funtzioak dituena). Merkle zuhaitza 1979an Ralph Merklek sortu eta patentatu zuen egitura bat da. Bere xedea informazioa kateatzea da, non nodo zehatz batek bertan kargatutako informazio guztia modu seguru eta eraginkorrean egiaztatzea bermatzen baitu. Aplikazio asko ditu, besteak beste, P2P sareetan artxiboak trukatzea, edo bertsioen kontrolerako softwareetan, adibidez, Git sisteman. Blockchaina bloke kate bat da oinarrian (Merkle modukoa, baina, printzipioz, adarkadurarik gabea), eta sinadura digitala gehitu zaio transakzioetako parte hartzaileak zein diren jakiteko.\nBlockchain teknologia mota guztietako datu kateatuen –produktu baten trazabilitate seguruari dagozkionak, adibidez– edukiontzi moduan erabil daiteke. Tecnalia zentroan Traceblock blockchaina garatzen ari dira; horri esker, produktu sorta jakin baten egoerari buruz ikuspegi bakarra eskuratzeaz gain, hornidura kate osoarena ere eskuratu liteke. Jatorriaren bermea ezin da aldatu: kateko partaide bakoitzak idazten/sinatzen du, eta bere informazioaren, zeina bat datorren blockchaineko ekintzen katearekin, egiazkotasunaren erantzule da.\n* Hacker guztiak ez dira gaizkileak.\nArgitalpen-data: 2021/10/12 · Atala: Tokian tokiko\nKimika Organikoan, konposatuen sintesiak prestakuntza prozesu bati egiten dio erreferentzia. Xedea da bi erreaktibo edo hasierako produktu desberdinak sintetizatzea eta […]


Christiane Fando / Abokatua\n"Garai oso gogorrak izan ziren, eta orduko sentipenak ahanzteko ahalegina egin dut"\nChristiane Fando euskal iheslari politikoen kolektiboko abokatua zen GALen garaian. Haien bozeramaile ezagunena ere bai, urte luzez babes politikoa eskatzeko kanpainetan eginiko lanagatik adibidez. Frantziako "axolagabekeria" du gogoan, eta gobernuaren ordezkaririk Euskal Herrira etorri ez izana nabarmendu du. Gisa berean, Espainiak zituen helburu politikoak GALen bidez lortu zituela azpimarratu du.\nGAL hasi zelarik, euskal iheslari politikoen abokatua zinen. Nola igaro zenuen garai hura?\nOso garai gogorrak izan ziren. Sufrimendua agerikoa izan zen. Babes politikoaren estatusa lortzeko borrokan ari ginen GAL sortu zutelarik. Maila pertsonalean ere gogorra da jakitea edozein unetan hil zaitzaketela, zerbait gerta daitekeela. Dena ez dakigu oraindik, baina bakoitzak baditu mila kezka eta egoera kontatzeko.\nEgun batean, dei bat jaso nuen, errateko norbait bazela ez dakit non eta joateko haren bila... Bizian badira memento batzuk oso bereziak. Eta baduzu zerbait barnean. Ihardetsi nuen ni joaten banintzen lasai egoteko, nirekin hamabi polizia joanen zirela. Erran nion kasu egiteko eta zortea opa. Geroan jakin dut zepoa jarri zidatela eta Amedok bahitu nahi ninduela egun horretan, eta ez da hurbilekoek emandako informazioa, kanpokoek baizik.. Deiaren gibelean iruzur bat zegoen, GALek ni bahitzeko. Holako gauzek astintzen zaituzte. Baina, aldi berean, lasai hartzen nituen. Banekien arrisku hori hor zegoela, eta neure gain hartzen nuen. Arazoa familia zen, haurra. GALek lehergailuak ere baliatzen zituen, eta familia ezin babestea zen nire kezka nagusia. Geroan aipatu izan dugu gaia, eta galdetu izan diot nola sentitu zen garai hartan; garai hartako tentsioaz galdetu izan diot. Ezetz erantzun zidan, ez zuela tentsio berezirik sumatu. Horrek adierazi nahi du etxean bederen aski ongi eraman genuela. Baina burua beti ari zen lanean, kezkaturik. Garai oso gogorrak izan ziren, eta orduko sentipenak ahanzteko ahalegina egin dut. Ez dut ikusi GALi buruzko erreportajerik, ez ditut txostenak ireki berriz. Geroago, GAL gelditu eta hamar urtera edo, memoriak gaina hartu zidan. Gertakari guztiak argi-argi etortzen zitzaizkidan burura. Pentsatzen dut gauza asko ahaztu nahi nituela, eta horrelako berpizte bat izan zen. Zaila da garai horiek gogoratzea. Ezin dut horri buruzko film bat ikusi. Oso ondo ezagutzen dut garai hori, baina ez dut nahi gogoratu.\nGALen iturburua Espainian bilatu behar zela salatu zuen ezker abertzaleak hasiera-hasieratik. Anitzek ez zuten hori sinetsi nahi. Zergatik?\nEzker abertzaleen artean biziki argi genuen zer zen GAL eta nor zegoen horren atzean, sortu zen mementotik. GAL ez da hutsetik sortu. Lehen bazen gerra zikina, AAA, Batallon Vasco-Español. GALen lehen ekintzatik erreflexu hori piztua zegoen: badator berriz ere gerra zikina. Eta segida izan zuen, baina ekintza haiek salatzeko, bakar-bakarrik egon ginen ezker abertzalekoak. Gogoratzen dut eman genuen prentsaurrekoa eta kazetarien jarrera. Gure interpretazioa ez zuten sinesten, film bat asmatzen ari ginela pentsatu zuten. Gure asmakizunak zirela uste zuten. Bakardadea da orduko oroitzapen handiena. Ezker abertzalea eta errefuxiatuen mundua bakarrik zeuden GAL salatzeko, mundu guztiaren aurka.\nHori da inpresio bat. Garai hartan, arlo politikoan Espainian ideia bat nagusitu zen: ETAren aurka guztiak balio zuela. GAL beste karta bat zen, oso garrantzitsua orduko esparru politikoan. Batzuk isilik gelditzen ziren, beste batzuk ados zeuden. Baina inpresio politikoa eta soziala argi zegoen: gerra zen, eta etsaiaren aurka denak balio zuen. Ez zioten arnasarik eman nahi ezker abertzaleari. Eskubideen gaia ez zen sartzen eztabaidan, ETAri egurra emateko baldin bazen. Orain, ikusten dudanean zein goraki mintzatzen diren batzuk GALi buruz, nola betetzen zaien ahoa, nire baitan pentsatzen dut non ote ziren horiek duela hogeita hamar urte, zergatik isildu ziren orduan. Jende gutxi izan ginen lehen lerroan, GAL salatzeko. Hori Espainiari begira.\nEta Frantziari begira?\nGutxigora behera berdin gertatu zen. Gaur esaten dutena esaten zuten batzuek garai hartan, Euskal Herriko gatazka espainiarren afera zela. Espainiako prozesua zela zioten, eta horrela eskuak garbitzen zituzten, begiak itxiz. Sozialistak zeuden boterean, bai Frantzian, bai Espainian. Haientzat pentsaezina zen demokraziaren aurka joatea. GAL kondenatuz, agerian gelditzen zen Espainiaren demokrazia falta eta, ondorioz, ezin zuten kondenatu. Oso zaila izan zen ikuspegi hori borrokatzea eta erakustea ez genuela ezer asmatzen, Espainiako Gobernua zegoela GALen gibelean. Isiltasuna erabatekoa zen.\nZein zen garai hartako analisi politikoa eta zein ondotik egin duguna, hori beste gauza bat da. Garai hartan iheslariek komunitate handi bat osatzen zuten Ipar Euskal Herrian. Frantzian aldeko pertzepzioa bazen; iheslariak abertzale mundukoak ziren, eta integraturik zeuden; militante politikoak ziren. Jendeak ez zituen aktibistatzat hartzen. Ez zegoen globalizaziorik erranez guztiak zirela terroristak. Oro har, adeitasunez hartzen zituzten iheslariak, eta, leku batzuetan bederen, iheslarien komunitateak babesa eta oihartzuna zuen. Gogoratu behar da garai hartan iheslarientzat asilo politikoa eskatzen genuel. GAL hastearekin batera, ikuspegi hori desegiten da, puskatzen da. Ez Frantzian bakarrik, Europa osoan baizik.\nHelburu politiko jakin batzuk zituen GALek orduan?\nPraktikan GALek edozer egin zezakeen. Jiten ziren hona, eta edozein egon zitekeen haien jomugan. Iheslari guztiak terroristak badira, horiek borrokatzeko edozer egin daiteke; guztia onartzen da haien kontra. Horixe da abiapuntu ideologikoa, eta ondoren pasatu dena horren haritik doa. Iheslarien komunitatea kriminalizatzea zen helburua. Lehenik, iheslariak, eta ondotik, iheslariei laguntza eman ziezaieketen guztiak, ondoan zituzten guztiak. Inguru guztia kriminalizatu zuten, eta hori zen zabaldu zen diskurtsoa. Eta ikusi dugu noraino heldu den diskurtso hori.\nBatetik, iheslarien komunitatea kriminalizatu zuten, baina, era berean, baztertu. Eta horrekin batera, beldurra orotara zabaldu. Jendeak argi ikusi zuen iheslarien ondoan bizia arriskuan zuela. Nire auzoan bazen polizia bat, eta nire semearen adineko haur bat zeukan. Garai hartan, gure kontrako mehatxuak zirela eta, epaileak deitu ninduen, eta esan zidan neurriak hartzeko babesteko. Zer egin nezakeen nik? Hilabete luzez, polizia nire etxe ingurutik pasatzen zen, arazorik ote zegoen ikusteko. Lanera joan baino lehenago pasatzen ziren goizetan, eta gauza bera iluntzean, etxera itzultzerakoan. Hori egiten hasi baino lehen, eta polizia judizialak berak kontatu zidan, auzoko poliziak agindu zion bere semeari ez jolasteko nirearekin. Guk Frantziako nazionalitatea genuen, baina, hala ere, ikara hori zabaldu zuten; jendeen gogoetan sartu zuten, egunerokoan. Beraz, abertzaleekin eta iheslariekin kontuz ibiltzeko esaten zuten, ez hartzeko jendea etxean. Batetik, iheslariekin ibiliz bizia jokatzen zuten, eta, gainera, "terroristak" baldin baziren, haiengana ez hurbiltzeko arrazoi gehiago. Emeki-emeki ideia hori sartu zuten jendeen buruan. Koma artean, "ongi" jokatu zuten, lortu zuten ezarritako helburua.\nGero, alde politikotik, boterean sozialistak zeudela baliatu dute; bi aldeetan. Memento batean, egoera hori baliatu dute xantaia egiteko, Frantziari ulertarazteko hori gelditu nahi bazuten beste politika bat jarri behar zutela indarrean eta neurriak hartu iheslarien komunitatearen aurka. Analisi politikoa argi dago, begi bistakoa izan da zer gertatu zen GAL gelditu ondoren: iheslarien aurkako sarekadak, kanporaketak, estradizioak.... Haien ikuspegitik oso ongi pentsatu eta antolatu zuten urratsa. Bidea ongi irudikatu zuten, eta horren froga da gaur egun ere bide hori segitzen dutela. Denak dira "terroristak", alderdi politikoak, elkarteak, dena....\nAzterketa politikoa eginda, argi ikusten da GALekoak ez zirela mertzenario soil batzuk, eta horren gibelean ongi pentsatutako estrategia bat bazegoela, eta bide horretan, GAL karta politiko sendo bat zela.\nChristiane Fando / Berria\nIpar Euskal Herrian, eta Frantzian gehiago oraindik, giro nahasia eragin zuen GALek. Zertan aldatu ziren jarrerak?\nFrantziako ezkerrak, GAL hasi aitzin, Francoren aurkako borrokalari edo horren ondorengo gisa hartzen zituen iheslariak. Nola lortu zuten aldatzea irudi hori?\nLehen aipatu dudan aldaketa hori ez da bakarrik gertatzen Espainian eta Frantzian. Europa osora zabaldu zuten irudi aldaketa. Espainiak borroka politiko indartsua baliatu zuen Europan, komunikazioa ongi baliatuz. Mezu argia igorri zien Espainiak GALen bidez, erranik arazoa ez zela Espainiarena bakarrik, Europa osoarena baizik, "terrorismo" arazoa den oro Europarena izan behar delako. Gogoratu orduan Europan sartzeko ahaleginetan ari zela Espainia. Funtsean, ideia sinplea saldu zioten Europari: Espainia Europako parte izatera zihoan, eta terrorismoa Europaren arazoa zen. Emeki-emeki zabaldu dute ideia hori. Beste ildo batetik, islamismoaren kontua egon da. Arazoa ez da txikia.\nPentsatzen dut beste gako bat ere badagoela, eta garai hartan batzuek ez zutela ongi neurtu hori. Munduan zehar, islamismoaren arazoa dela eta, Espainiak fin jokatu du. Europan, Espainia zen Afrikarako atea eta, zentzu berean, Europara sartzeko atea. Eta norbaitek zorrotz zaindu behar zuen ate hori. Karta hori ere zorrotz jokatu zuen Espainiak. Islamisten aurka egiteko edo ate hori zaintzeko, Espainiaren parte hartzea funtsezkoa zen. Europari emandako laguntza horren truk, beste arlo batzuetan babesa eman behar zion Europak Espainiari. Horiek guztiak lortu dituzte, eta 2001eko irailaren 11ko atentatuen ondoren, handitu egin da.\nFrantzian eta Europa osoan lortu zuten pentsaraztea iheslarien inguru osoa desegin behar zela, ez zuela existitzerik. Alegia, Europa demokratiko batean Espainiako Gobernuari konfiantza egin behar ziotela zioten espainiarrek. Egurra ematen hasi zen GAL, etengabean. Une batean jasanezina bihurtu zen, eta gelditu beharra zeukan Frantziak. Eta gelditu zuen, baina denok ezagutzen ditugun ordainekin.\nFrantzian aipamen gutxi ukan du GALek.\nFrantzian, aztertzen delarik historia hurbila, ikusten da estatu arazoak ez direla sekula argitu. Ez da justizia egiten. Frantziak goraki aldarrikatzen ditu eskubideak, baina estatu arrazoia delarik tartean, isiltzen dira gauzak. Adibide argia da Rainbow Warrior itsasontziaren aurkako atentatua. Atentatu horren atzean Frantziako zerbitzu sekretuak zeuden. Isildu egin zuten. GALen kontuarekin kazetariek egin zuten lan Espainian. Frantzian ez. Orain hasi dira batzuk aipatzen. Non egon ote dira orain artean? Nik garai hartan deitu nituen, baina ez zidaten erantzun ere egin. Frantzian frogatu behar izan dugu erraten genuena egia zela; guk eman behar izan dizkiegu ebidentziak iker ditzaten. Irlandaren kasuan egon dira aipamenak. Batzuetan aski da kazetari bakar batek interes edo arreta berezia izatea sakon aipatzeko. Mundu honetan, euskaldunak gutxiengoa gara. Ikusi dugu zer zaila zen estradizioen kontrako artikuluak argitaratzea. Dena ezkutatzen zen. Orrialde erdia erosi behar izan genuen Le Monde-n estradizioen gaia aipatzeko! Begira zenbat atentatu egin zituen GALek hemen. Estatuaren ordezkari bakarra ez zen agertu, ez zen interesatu. Aldi berean, Parisen izandako atentatuek, normala den bezala, aipamen luzeak zituzten. Hemen hutsaren hurrengoa, eskuak garbitu eta kito. Horregatik diot GALek bakardade sentimendua ekartzen didala gogora. Basamortua zeharkatzea bezala zen; gu bakar-bakarrik. Frantziak argi erakutsi zuen hori Espainiaren arazoa zela. Konplizitate isila erakutsi du Frantziak, eta horren froga argia da aski zela erran zuelarik GAL gelditu egin zela. Ordainean, Espainiak eskatu zizkion hainbat gauza eman behar izan zizkion, baina gelditu egin zuten. Beraz, ongi zekiten nor zegoen GALen atzean.\nGALek Frantzian ukan duen kolaborazio maila ez da sekula argitu.\nPolizia aldetik, denetatik egon da. Batzuek lan egin dute aferak argitzeko. Argi jakinarazi zieten epaileei zein zegoen GALen atzean. Beste batzuek, berriz, informazioa pasatzen zioten GALi. Froga objektiboak badira. Iheslariek hilero berritu behar zituzten agiriak, eta horretarako, argazkiak eraman behar zituzten. Argazki berberak agertu ziren GALeko mertzenarioen eskuetan, atentatuak prestatzeko. Eta datu bat baino ez da. Askoz ere gehiago daude.\nBeraz, polizia batzuek lan egin dute argitzeko, baina argi ikusi dugu haiek eta epaileek izan dituzten zailtasunak. Informazio bat eskatzen ziotelarik Espainiari, ezin zuten deus lortu.\nBeraz, analisi bikoitza ateratzen da hortik. Batetik, ikusten da zein ongi finkatu zituzten GALen helburuak, nola egin zuten planifikazioa. Eta bertze alde batetik, zein malestrukak izan diren tokian berean, tronpatuz, jende arrunta hilez. Berezi behar da "GAL berdea" deritzona, eta gaizkile arruntak baliatzen zituena. Lehenak "eraginkorrak" izan ziren; atentatu zehatzak egin zituzten, eta ezer gutxi dakigu sare horri buruz. Badakigu GAL Berdea dagoela Txapelaren heriotzaren gibelean, baina ez dakigu ezer. Larretxearen bahiketa saialdiaren atzean Amedo dago, GEOak. GALekoek, nolanahi, uste zuten inpunitate osoa zutela. Terroristen kontra ari ziren, eta zernahi eginik ere, zerbait gertatuko balitz ere, uste zuten libre geldituko zirela. Eta horrela izan da.\nAtentatuak nolanahi eginez, lortu zuten jende arrunta beldurtzea. Ez dut hain argi helburu hori zutenik hastapenean. "Lardaskeriak" izan ziren, asko eta asko, baina lortu zuten gizartean beldurra hedatzea, segurtamenik eza. Frantziako nazionalitatea zuen jende anitz ere hil zuten. Errefuxiatuak hiltzea gauza bat da, baina Frantziari zailagoa egiten zaio begiak ixtea haren herritarrak hiltzen direlarik.\nDirua elementu garrantzitsua zen. Batzuei huskeria ordaintzen zieten. Beste batzuek, berriz, diru bat zuten, eta atentatua baliabide gutxiagorekin egiten bazuten, gainerateko dirua haientzat gorde zezaketen. Horrek ere azaltzen du, hein batean, zergatik egin zituzten horrela. Baina inpunitatea da sentimendu nagusia. Hoteletako fakturak banku txartelarekin ordaindu zituen Amedok. Mertzenarioek goitik jasotzen zituzten aginduak, eta pentsatzen zuten, haiek agindu eta ordaintzen zutenez, babes osoa izanen zutela zerbait gaizki aterako balitz. Eta bazuten babesa. Kasu batzuetan, konplizitate aktiboa izan zuten, eta bertze batzuetan, pasiboa.\nAipagarria da askotan jendeak berak atxilotu zituela mertzenarioak eta ez poliziak. Baina justiziaren arazoa da frogak behar direla. Gogoratzen dut behin eskatu niola epaile bati erregu eskaria egin ziezaion Espainiari, argitzeko norena zen telefono zenbaki bat. Mertzenario bati harrapatu zioten zenbaki hori, zituen paperen artean. Epaileak eskatu zuen, eta erantzun zioten ez zuela jaberik. Alta, guk lortu genuen jakitea norena zen. Bilboko komisarioaren zenbakia zen. Joan nintzen epailearengana, eta esan nion begiratzeko telefono aurkibidean. Eskari bat egiten zitzaiolarik Espainiari, erantzuna beti zen berbera, ez zekitela, ezin zutela zehaztasunik eman, edota erantzunik. Hemengo epaileek, nahi bazuten ere, egundoko trabak zituzten. Baionako Seyss epaileak eman zuen Amedoren aurkako lehen bilatze eta atxilotze agindua nazioartean. Argi ikusi zuen zein ziren bere mugak eta azkenean hemendik joan zen.\n[Michel] Svahn epailea Paueko salaketa ganberan zegoen, eta bi jokabide zituen. Libre uzten zituen GALekoak eta, aldi berean, onartzen zituen iheslari politikoen aurkako estradizioak. Kontuan hartu behar da, estradizioen dinamika 1984an sartu zutela indarrean. Nire bizian dohainaren bat gutxitan ikusi baldin badut, hori adorea izan da; eta zer esan epaileen kasuan....\n"Geroan jakin dut Amedok bahitu nahi izan ninduela, eta ez da hurbilekoek emandako informazioa, kanpokoek baizik".\n"Praktikan GALek edozer egin zezakeen; jiten ziren hona, eta edozein egon zitekeen haien jomugan".\n"Iheslarien komunitatea kriminalizatzea zen helburua; lehenik, iheslariak, eta ondotik, iheslariei laguntza eman ziezaieketen guztiak, ondoan zituzten guztiak".\n"Begi bistakoa izan da zer gertatu zen GAL gelditu ondoren: iheslarien aurkako sarekadak, kanporaketak, estradizioak...".\n"Konplizitate isila erakutsi du Frantziak, eta horren froga argia da aski zela erran zuelarik GAL gelditu egin zela".


Le Mesnil-Germain - Wikipedia, entziklopedia askea.\n49° 02′ 33″ N, 0° 11′ 25″ E / 49.0425°N,0.1903°E / 49.0425; 0.1903Koordenatuak: 49° 02′ 33″ N, 0° 11′ 25″ E / 49.0425°N,0.1903°E / 49.0425; 0.1903\nAuquainville, Cheffreville-Tonnencourt, Fervaques, Le Mesnil-Durand, Saint-Germain-de-Livet eta Sainte-Marguerite-des-Loges\nLe Mesnil-Germain Frantziako udalerria da, Calvados departamenduan dagoena, Normandia Beherea eskualdean. 2013an 278 biztanle zituen.\n2007an Le Mesnil-Germain udalerrian erroldatutako biztanleak 243 ziren. Familiak 100 ziren, horien artean 16 pertsona bakarrekoak ziren (12 bakarrik bizi ziren gizonak eta 4 bakarrik bizi ziren emakumeak), 44 seme-alabarik gabeko familiak ziren eta 40 seme-alabak dituzten bikoteak ziren.\n2007an 128 etxebizitza zeuden, 99 familiaren etxebizitza nagusia ziren, 24 bigarren erresidentzia ziren eta 5 hutsik zeuden. Etxebizitza guzti hauek 128etxeak ziren. 99 etxebizitza nagusietatik 82 bere jabearen bizilekua ziren, 14 alokairuan okupaturik zeuden eta 3 doan lagata zeuden; 4 etxek bi gela zituzten, 10 etxek hiru zituzten, 31 etxek lau zituzten eta 54 etxek bost zituzten. 81 etxek euren parking plaza propioa zuten azpian. 43 etxetan ibilgailu bat zegoen eta 52 etxetan bat baino gehiago zituzten.\nLe Mesnil-Germain udalerriko biztanleria-piramidea 2009an .\n2007an lan egiteko adina zuten pertsonak 164 ziren, horien artean 122 aktiboak ziren eta 42 inaktiboak ziren. 122 pertsona aktiboetatik 111 lanean zeuden (59 gizon eta 52 emakume) eta 11 langabezian zeuden (3 gizon eta 8 emakume). 42 pertsona inaktiboetatik 13 erretiraturik zeuden, 11 ikasten zeuden eta 18 "bestelako inaktibo" gisa sailkaturik zeuden.\n2009an Le Mesnil-Germain udalerrian 105 unitate fiskal zeuden, 260 pertsonek osaturik. Pertsona bakoitzeko diru-sarrera fiskalaren mediana urteko 17.926 euro zen.\n2007an zeuden 6 komertzioetatik, 1 bestelako produktu industrialen fabrikazioko enpresa zen, 3 eraikuntza enpresak ziren, 1 zerbitzu enpresa zen eta 1 administrazio publikoko enpresa zen.\n2000. urtean Le Mesnil-Germain udalerrian 20 nekazaritza-ustiategi zeuden, 649 hektarea erabiltzen.\nSainte-Marguerite-des-Loges (2,9 km)\nLe Mesnil-Durand (3,7 km)\nAuquainville (4,0 km)\nCheffreville-Tonnencourt (4,2 km)\nSaint-Martin-du-Mesnil-Oury (4,5 km)\nFervaques (4,6 km)\nSaint-Michel-de-Livet (4,8 km)\nLivarot (5,1 km)\nSaint-Germain-de-Livet (5,5 km)\nLe Mesnil-Eudes (5,8 km)\nMultimedia: Le Mesnil-Germain\nBNF: 152478347 (data)\nOrriaren azken aldaketa: 9 azaroa 2020, 19:30.


Aizarna.com :: Aitzbarna Elkarteko batzarraren emaitzak.(9)\nAitzbarna Elkarteko batzarraren emaitzak.(9)\nAitzbarna Elarteak egin berri duen batzarrean hartutako erabakiak dira hemen azaltzen ditudanak. Abenduko 18-an Hitza egunkariak argitaratutakoak dira eta ezer aldatu gabe oso osoan kopiatu dut orri honetan.\nJon Egiguren ---------------------------------------------------------------------------------------------------\nAitzbarna Elkarteak ez du onartu Gotzaindegiak bidali duen proposamena.\nErantzun moduan, proiektu bateragarri baten proposamena bidali dute kultur elkartekoek Gipuzkoako Gotzaindegiak joan den astean Kultur Etxeko auzia konpontzeko proposamena helarazi zien Aitzbarna Kultur Elkarteko kideei, euren ustez irtenbiderako beharrezko diren baldintzak ezarriz eta Aitzbarnaren eta Zestoako Udalaren onespena eskatuz.\nEz Udalak eta ez kultur taldeak ez dute onartu Gotzaindegiaren proposamena, eta erantzun moduan beste proposamen bat bidali diete bueltan.\nHiru hilabeteko epea\nGotzaindegiak helarazi duen idatziaren arabera, Aizarnako Parrokia bikario-etxearen jabe izanik, Aitzbarna Kultur Elkarteari hiru hilabeteko epea ematen diote, eurek proiektua prestatu bitartean, orain arte erabili duten eraikina erabiltzeko. Epe hori amaituta, Aitzbarnak Parrokiari utzi beharko lioke lokala, hark diseinatutako proiektua gauzatu ahal izateko.\nAkordio hori sinatzeaz, Aitzbarnak 100 euro ordaindu beharko lituzke epe horretaz kanpo eraikinean pasatzen duten egun bakoitzeko. Emandako epean joan ezean, Aitzbarnak, gainera, sortuko lirateken epaiketa kostuak beregain hartu beharko lituzke.\nBestalde, Aizarnako Parrokiak, proiektua amaitzean, eta horretarako lekua soberan izanez gero, Zestoako Udalari emango lioke eraikinaren zati bat erabilera sozialerako. Beraz, hitzarmen hau egingo duten proiektuaren araberakoa izango da, eta Parrokia izango da erabakia hartzeko ahaldun bakarra.\nGuztien arteko proiektua\nAitzbarna Kultur Elkarteak, Zestoako Udalaren babesarekin, beste proposamen bat helarazi dio Gotzaindegiari, hark bidalitakoa, bere horretan, «onartezina» delako. Proposamen horretan argi eta garbi eskatzen dute Azpeitiko Epaitegiak emandako epaia ez dadila bete, «elkartea ixteak herritarren artean sor dezakeen gatazka izugarria litzatekeelako eta inori ez liokeelako onurarik ekarriko».\nAitzbarna Kultur Elkartekoek adierazi dutenez, «proiektua zein den jakin artean, ezin dugu konpromisotan sartu eta ezin dugu sinatu euren proposamena». Aizarnarrentzat irtenbide bakarra «Aizarnak dituen behar errealei begiratu eta Parrokiko Taldearen, Aitzbarna Kultur Elkartearen eta Guraso Elkartearen arteko proiektua» da.\nAizarnako Parrokiak eta Gotzaindegiak, legalki eta epaiak berretsi bezala, edozein unetan hustu dezakete eraikina, legalki beraiek baitira jabeak. Baina, Aitzbarnakoen ustez, «gogorra» litzateke negoziaziorik gabe Kultur Etxea ixtea.


Andeetako kamelidoa « uhandreak\n« Igela printze bihurtu?\nSakonera ilunean bizitzarik ote? »\nGoialdeetan bizitzeak nolabaiteko antza du barrunbeetan bizitzearekin, antzeko zenbait arazori aurre egin behar baitiete batzuetan eta besteetan bizi diren animaliek. Antzekoak bai, baina berdinak ez. Bietan egin behar zaio aurre oxigeno urritasunari; horixe dute antzeko bi medio horiek. Baina goi garaietan bizi diren animaliek, edo toki haietara inoiz bertaratzen direnek ez dute arnasa hartu behar CO2 kontzentrazio garaiko atmosfera batean; horixe dute desberdin.\n8 apirila, 2009 | Category: Arnas gasen trukea\n2 iruzkin honentzako: Andeetako kamelidoa\n2009 13 apirila at 23:30\n2009 18 apirila at 22:58\n“Uhandreak” izenekoan animalien biologiako pasadizoak kontatzen ditut eta dibulgazioa du helburu. Gaia biologiazkoa da, ikusi ahal duzunez.\n“Animaladas” izenekoa lehenaren bigarren bertsioa da, baina gaztelaniaz. Ez nuen uste izan bi hizkuntzak nahastea egokia zenik.\nEta “Dese Chiloé” izenekoak ez du zerikusirik animalien biologiarekin. Horretan agertu nahi ditut nire kezkak eta iritziak, eta oraingoz, behintzat, gaztelania hutsez egingo dut. Gai hauek ez ditut nahastu nahi. Lehen biek asmo bat dute eta azken honek beste bat.


Igerileku irekietara sartzeko ez da erreserbarik egin beharko astelehenetik aurrera - Azkoitiko Udala\nIgerileku irekietara sartzeko ez da erreserbarik egin beharko astelehenetik aurrera\nUgarteigarango igerileku irekietara sartzeko bazkideek ez dute erreserbarik egin beharko astelehenetik aurrera. Udalak orain arteko protokoloa aldatzea erabaki du eta erreserba sistema bertan behera utziko du. Hori bai, edukiera %60koa izaten jarraituko du eta edukieraren kontrola zorrotz eramango da.\nBeraz, bazkide direnak aurreko urteetan bezala bazkide txartelarekin sartuko dira igerileku irekietara. Bazkide ez direnek Ugarteigarango harreran erosi beharko dute sarrera.\nIgerileku irekiek duten tamainagatik jende asko sartzen da edukiera murriztu arren eta horrek ahalbidetu du protokoloa aldatzeko aukera. Izan ere, berez Ugarteigarango instalazioak 1.400 laguneko edukiera dute eta %60ko edukiera izanda, 840 pertsona sartzen dira.\nIgerilekuei dagokienez, edukiera murriztuarekin, helduenean 188 lagun sar daitezke aldi berean eta haurrenean, 15 ume.\nCovid 19ak ekarritako segurtasun neurriak tarteko, Udalak erabaki zuen erreserba bidez txandak ematea jende pilaketak saihesteko. Egun hauetan, ordea, ikusi da goizetan, adibidez, ez dagoela inolako arazorik eta arratsalde gehienetan ere ez dela ezarritako edukiera gaindituko. Horregatik erabaki da protokoloa aldatu, erreserben sistema baztertu eta ohiko erabilera ahalbidetzea bazkideen erosotasunerako.\nEdukiera www.elkarguneazkoitia.eus -en ikusi ahalko da irudi edo semaforoen kolore bidez\nHerritarrek aukera izango dute www.elkarguneazkoitia.eus atarian igerileku irekietako edukiera ikusteko bertara joan aurretik. Irudi edo kolore bidez adieraziko da tokirik dagoen ala ez.\nIgerileku irekietako ordutegiak ekainaren 15ean ateak zabaldu zireneko bera izaten jarraituko du. Garbiketa eta desinfekzio lanak burutu ahal izateko, goiz eta arratsaldez zabalduko da baina eguerdian ordubetez itxita egongo da. Iluntzean itxi ostean berriro errepikatzen dira garbiketa lanak. Hauxe da ordutegia astelehenetik igandera: 10:30-14:45 / 15:45 / 20:00.\nElkarguneko estalitako igerilekuetarako eta gimnasiorako erreserba sistemak indarrean jarraituko du\nIgerileku irekietarako erreserbarik ez da egin beharko baina bai Elkarguneko igerileku estalietarako eta gimnasiorako. Igerileku estalietan lehentasunezko ordutegia izango dute 65 urtetik gorakoek eta aniztasun funtzionala pairatzen dutenek. Lehentasunezko ordutegia astelehenetik ostiralera 9:00etatik 10:00etara izango da.\nBestetik, Zubiaurre Igeri Elkarteak astelehenetik ostiralera bi orduko tartea izango du igerileku itxia erabiltzeko, 12:00etatik 14:00etara, hain zuzen.


¬ GALD.: (...) Eta auzuetan, berdin egitten dozue euskeraz?\n¬ DIONISIO: Bueno, auzo artian, Elgoibarren, konparazio baterako, auzo artian danak igual egitten dogu. Bestela, diperente egitten dabe, bai, diperente oso. Oso diperente Azkoittira ere. Elgoibartik Azkoittira sartu zaitte, Madarixara juan zaitte, eta diperente egitten dok han. Azkaraten bertan pasatze(n) zaranian, diperente egitten dozu berba ya. Guk igual egitten dogu, baiña eurak diperente egitten dabe. Oiñ, entendiu ondo egitten gera alkarrekiñ, e! Ezta? Baiña euskera batuagua, hor zihar; euskera ... edarragua.\n¬ GALD.: (...)\n¬ DIONISIO: (...) Ez, ez, ez. Hamen Elgoibarren dana igual egitten dogu. Hamen ere, pasatze(n) zera Urkaregiñ, Gipuzkua-Bizkaia mugan...\n¬ DIONISIO: Hor ere kanbixau egitten da, kanbixau egitten da; hain da gauza rarua...\n¬ DIONISIO: Eta Debara ere bai. Debara ere juten zera, eta diperente egitten dabe han ere. Eta Azkoitti aldera ere bai. Mondragoi aldera juten baldin bazera, han ere bai. Han ere diperente. Oiñ, herri bakoitzian entendiu alkarrekin igual egitten dogu, e! Hori dago ipinitta, itxitura bat bueltan ipintzia bezela, berba iguala egittia.\n¬ DIONISIO: Euskeraz behintzat. Oiñ, erderia, ba, erderia danian da iguala, eta akabo. Erderiak eztaka inportzantziarik, baiña euskeriak… Euskeria danian iguala bihar litzake, baiña ez. Holaxe.\n¬ GALD.: Ba, oin batua badago.\n¬ DIONISIO: Bai, bai, baiña hori…\n¬ GALD.: Telebisiuan da, batua ta, hasieran kostau egin jatzuen entenditzia?\n¬ DIONISIO: Batua entenitzen gu umiekiñ ibiltze(n) gara geizkixen. Umiak eskolatik batua ekartzen dabe, eta matematikak, hau ta bestia ta, ze esan daban ezin dogu guk enteniu, ezin diogu esan, ezin diogu lagundu, umieri ezin diogu lagundu. Eta, en kanbio, baldin badago bat, oin, konparazio baterako, gure illoba, hogei urte dakazena, hor euskera batu hori ikesten, horrek lagundu leike asko.\n¬ DIONISIO: Horrek beste bateri lagundu egitten dio asko.\n¬ DIONISIO: Hortara ikesi bihar da. Besterik eztogu guk entenitzen: «Aitta, aittitta, hitz honek ze esan nahi dau?». Eta, euskaldunak izan, eta eztakigu ze esan nahi daban.\nEuskalkiei buruzko iritzia\n¬ LUIS: (...) Oiñ, euskeria, hau baiño garbixagua izango dala haura? Hori pentsatze(n) juat nik.\n¬ GALD.: Azkoittikua garbixagua?\n¬ LUIS: Azkoitti, Azpeitti, hor Tolosa. Hor goittik beherakua, hori euskera garbixagua dala. Hori dana. Elgoibarren, hamengo jentiak eta Eibarkuak eta ere, erderaz etxuagu egitten, eta euskeraz etxuagu egitten. Bentaniari Azkoittixan leixua esate(n) jauek; hamen bentania esaten jauagu, eta ventana dok erderaz.\n¬ LUIS: Fazill esate(n) juagu. Ez erderaz eta ez euskeraz. Azkoittixan-da leixua esate(n) jauek. Horregatikan, euskeria hor askoz garbixagua dagok hamen baiño.\nAuzoetako hizkeren arteko desberdintasunak\neta baserriko eta kaleko hizkerak\n¬ GALD.: (…) Eta gero, hemen auzuen artian ere diferente eitxen dozue zuek? San Migelekuak, Urruzunokuak…\n¬ JOXE: Ez, ez, ez. Hemen dana igual samar eitten dok.\n¬ GALD.: Bai? Eztago alderik?\n¬ JOXE: Hemen, Arratez hemendikan, San Migelen, eta hemen Mendaron da, ez. Mendaron pixkat zertzen dittuk: badek eta badok. Guk esaten dogun bezela: Bai holako badek! Edo, halatan dek! Eta holako gauzak Mendaron, baiña bestela, berdintsu. Debatik harutz gehixa(g)o, diferenzia gehixa(g)o jaukak.\n¬ GALD.: Eta eztozu pentsatzen auzuen artian alderik daguanik?\n¬ JOXE: Ez. San Migelen izen, hemen izen, hemen San Lorentzon izen, hemen goi etxetan izen, berdiñ, igual eitte(n) juagu danok.\n¬ GALD.: Eztakitx, igual eragiñen bat Azkoitxi aldekua edo…\n¬ JOXE: Bai, hemen Azkaratekuak eta Kortaberri ta, badakik nun dauazen?\n¬ JOXE: Horrek Azkoittikua asko nahaste(n) juek. Guk bai, bihi juat nik esan biharrian, ber ditt nik, eta holako gauzak. Hor Azkarate, hemen Otxortia, Kortaberri, Azkaraten ere bai, pixkat nahaste(n) juek. Horrek gehixao juten dittuk Azkoittira gu baiño, eta azkoittiarrekin konta(k)to gehixao jaukek horrek. Entenitzen dok? Ertetzen dien auzuak dittuk, eta hau Azkaraten hemengua dok, eta hau Azkoittikua dok, baiña bixak hona datoz alkarrekin lanera. Auzuak egote(n) dittuk alkarri laguntzeko, eztakik? Lanetan da, zeretan. Eta nahastu eitte(n) dittuk pixkat. Baiña gitxi, gitxi.\n¬ GALD.: San Migel aldian berdiña pasauko jakue igual.\n¬ JOXE: Baitta, baitta. Horrek, horko ta, honek ee…, Belaustegi ta, horrek (Markiña) Etxeberri aldeko hizketia nahaste(n) juek pixkat. Baiña Sam Migeletik honuzkuak eta, ez.\n¬ GALD.: Eta kalekuak? Zuen eta kalekuen artian diferentziarik?\n¬ JOXE: Kalian etxakixek euskeraz! Iñok ere ez! Kalian euskeraz gaizki, gaizki, beti gaizki. Nik askotan esan izan jauet tallarrian ibiltzen giñanian da: «zuek eztakizue ez erderaz eta ez euskeraz». Egixa dok, geiñera. Gauza bat eittia esan bihar dok, eta eitxia gaizki dagok. Hau geizki dagok.\n¬ JOXE: Ume bat ero, igual dok nobixiari edo andriari esan bihar badiok maitxia! Maittia esan bihar badiok ere, maitxia. Eta bueno, oiñ etxatak momentuan etortzen, baiña gauza asko holaxe, eta gaizki. Eta boza txaarra eman, gaiñera. Ez gure moduko, hau euskera boz hau.\n¬ GALD.: Diferente eitxen dabe?\n¬ JOXE: Bai! Kalian. Hemen tallarrian nerekin ibillittakuak, hik izena esanda eztittuk ezagutuko asko: Traperuanekua ta, hor beste nerekin ibilli dianak eta… Gero, badakik? Gu ibilli giñanian ez artian, baiña gerra onduan eskoletan egon tzuan diziplina bat... euskeraz hitz egittiakiñ…\n¬ JOXE: Dana erderaz eitte(n) zuan orduan. Eta oiñ, berrogeta hamar urte, ya hirurogeira dixezenak, mordua dauaz euskeraz eztakixenak. Elgoibarko semiak, e! Nik dakidazenak, neurekin lanian ibilittakuak eta lanian ibilli bekuak. Euren artian, beti erderaz. Ahiztu! Euskeria ahiztu! Eskoletan laga ez, eta gero, kalera jun, eta tto, tto, tto! Dana erderaz. Etxian ere erderaz.\n¬ LUIS: Azkoitti aldera joaten zara, eta hor hasten da pixkat euskera batuagua: haxek eta hoxek ..., eta hor diperente hasten da pixkat. Eta Andoain aldera sartzen baldin bazara, ba, hor ondo, e! Hor euskera garbixa. Hor egitten dabe euskera edarra: Tolosa, Andoain, Hernani alde hartan da, hor danian. Nik hau zelebria ikusten dot, ez izetia bat, idioma euskeria: danian diperente.\n¬ GALD.: Hamar kilometron barruan gaude eta…\n¬ LUIS: Eta diperente. Deban ere diperente egitten dabe. Eta Zumaia aldera, Zarautz aldera juan zaitte, eta han ere diperente. Oiñ, entendiu egitten dogula, e!\n¬ GALD.: Daneri entenditzen diozu?\n¬ LUIS: Bai, bai, entendiu egitten dogu. Baiña, diperente. Geixkixen, hónetxek, bizkaittarrak.\n(...) Hori lehengua zuan. Lehengo euskeria daok oinguakin zihero diperentia, edo behintzat asko, asko diperentziatzen dana. Ze(rg)atik eze, gaur dauden gauzak, asko enteniu etxaittugu eitten. Enteniu etxaittugu eitten guk. Gaurko zuen euskeria, hamen dauan mo(d)uan euskera batu hau da,... enee! Gero bai, ya kalkulau, eta bueno, hauxe izengo dok. Baiña asko enteniu etxuagu eitten zuen euskeria.\n¬ GALD.: Bai, normala.\n¬ LUIS: Eta zueri guriakiñ horixe pasatze(n) jatzue.\n¬ GALD.: Nik zeoze, nik entenditzen dot, baiña nere lagunak aitxari eztiue entenditzen ezer ere.\n¬ LUIS: Ja, ja, ja!!\n¬ GALD.: Ezer ez, e! Esaten die, «zure aitxak ingleses eitxen dau», esaten die.\n¬ LUIS: Ja, ja, ja.\n¬ GALD.: Eurak, baietz eitxen debe buruakiñ, entenditzen deben plantak egitxen.\n¬ LUIS: Ja, ja! Zure ama, bueno, ama eta aitta ere bai, hamen zela San Lorentzokuak diran bixak, ba, guk ibilli dogun euskeria, iguala dana guk. Guk hor ibilli doguna, bertako euskeria danok, hurrekua.\nEuskara eta Franco\nOrduan bai, dana. Eske, gu izan giñanian, dana euskeraz eitxe(n) zuan, Franco etorri arte. Guk gehixena euskeraz.\nEuskara eta Franco (2)\n(...) Haura eta mordua mutill, gizon sasoekuak, haren lagunak eta. Eta oiñ hurrengo jai eguerdi baten, bota najauen bronka bat! Txikito bat, entierro baten izen giñuazen, eta txikito batera sartu nitzuan ni taberna batera, eta han jiharduan. Bozian ezagutu najuan. Zarata haundixa daban bat dok, eta erderaz; eta esan nion kanpuan: «Hantxe baztarretik ezagutu juat hire boza. Eta oiñ ere hola diharduk, erderaz diharduk oiñ ere». Esan jaan, erderaz esan jaan, gaiñera:\nBeittu, Joxe, horren kulpia Francok jakak, Francok. Hik ere bai, horren kulpia hik ere badaukak. Hik badakik aspaldixan euskeraz ikixi bihar zuana. Ez haiz batere enpeñau, eztok ezer ere eure partetik ipiñi, eta euskeraz geruo eta tontuago eingo haiz. Eta erderaz eztakik, gaiñera!\nHolaxe esan nion. Kalian gaizki eitte(n) juek euskeraz, gaizki. Oiñ, ikixita, gaztiak oinguak batu hori, edo zabaldu hori etxakixat zer dan. Eingo juek, ikesiko juek eta, baiña ostian, gaizki euskeraz.\n(...) Bai, horretarako guk beti ein dogu euskeraz. Oiñ, gaztetan, eskolan ibilli giñan sasoi haretan, galdu ere bai, galerazi egin ziguen euskeria praktikatzia. Euskeraz berbetan eitxia galdu eragin ziguen. Eta goguan dakat eskolan ibilli giñanian maistriak nola esaten zigun, Altzolan, San Antolindik junda, nola esate(n) zigun maistriak: «Zerian (eskolan) ez, e!», esate(n) zigun. Kanpuan nahi genduana, «baiña eskolan ezta berbarik ere euskeraz, e!». Eta dana erderaz. Gero, umiak, hori dan moduan, ohitxu egin giñan erderaz eitxera kanpora ertenda ere, eta lagunartian ere: ya, euskeraz baiño errezago kasik eitxe(n) gendun orduan erderaz; erderaz, zihero erderara. Eta gure atzeragokuak, oindik gehixago. Sasoe baten, ya zihero galdu zan euskeria. Guk, etxian da, ez; basarrixan eitxe(n) gendun euskeraz, famelixan euskaraz, ezta? Baiña kanpuan, lagunartian da, erderia eitxen gendun.\n(…) Bai, zuek oiñ, gaztiak, berriz ere bai. Oiñ ere bazuazte berriz atzera gaztiak euskeraz. Euskeria, nere ustez, hor gerra aurreko sasoi baten, euskeraz garbixago eitxen zan, oiñ ipiñi deben euskera batu hori baiño. Oiñ ipiñi deben euskera batu hori, ni askotan pentsatzen egoten naiz, eztala euskeria; erderiakin eta euskeriakin mezklauta preparau daben gauza bat. Baiña euskeraz garbi hitz egiñ ezkero, beste forma baten hitz eitxen dala, beste euskera baten. Esaten dabe gaiztua dala, eta horregatik preparau dabela, ipiñi debela hau euskera batua erderiaki pixkat mezklautako hori.\n¬ GALD.: Telebisiokua-eta, entenditzen dozue?\n¬ DIONISIO: Bai, bai.\n¬ GALD.: Ondo?\n¬ DIONISIO: Bai, bai. Telebisiokua ta, bai.\n¬ GALD.: Oin bai; eta lehenago? Hasi ziranian?\n¬ DIONISIO: Lehenago, hasieran, ba, diperentia egitten zan, baiña Euskal Herrikua ya entenditzen da telebisiuan ere, e!\n¬ DIONISIO: Euskeria bai, euskeria pixkat kanbixatzen da Naparruan ere, pixkat berbak eta, bizkortxuagua ta. Hor Frantzia aldera ta, ba, bixkortu egitten da, euskaldun asko dago hor ere baiña. Pixkat bixkorragua, diperentia. Baiña moldatze(n) zara asko, e!\n¬ GALD.: Gauza batzuk diferente. Basarrixetan eta kalian diferente egitten dozue.\n¬ DIONISIO: Eske, kalian ere, dago kanpoko jentia asko, e! Hamen Elgoibarko..., bertan jaixotakua baldin bada, Elgoibarko berbia egingo dau, baiña asko dago kanpoko jentia ere Elgoibarren ezkonduta, sartuta. Kastillano jentia ere bai. Eta gallego jentia, eta hortik datorren jentia; umiak aitta ta amari ezin diue erakutsi euskeraz. Eurak euskeraz entenditzen dabe, eta aittak eta amak tutik ere ez. Ja, ja, ja!\n¬ BALENTIN: Markiñakuak … enbixek, edo einbixek, ez, ee… Zera, oso diperente. Guk arreba daukagu Markiñan.\n¬ BALENTIN: Eta Markiñan, haura Markiñan ezkonduta dago, eta harek urte mordoxkia daruaz han. Eta hona etortzen danian, hari hartze(n) jako hizketa diferentia.\nGazteen eta zaharren euskara\nGaztiak eta zaharrak diperente egitten dogu oiñ. Oin gaztiak gero ta gehixago datoz euskera batuakin, eta zaharrak, lehenguakin. Zaharrak lehengotikan ezin dogu erten. Oin, batzuek egitten dabe hamendikan ezkondu kanpora. Hemengua kanpora ezkondu, horra Azpeitti, Azkoitti edo Andoain. Eta horrek ya, entsegida hartzen dabe hangua.\n¬ BIZENTE: Hasarrauta nagok. «Hi» egitten degu; bestela, zu. Nik kostunbria emakumieri-tta, «zu» beti. Gaztia bada, hari, «zu».\n¬ GALD.: Eta gizonezkueri? Hika?\n¬ BIZENTE: Gizonezkueri, zaharrak badira, edo ezagutu bekua bada, gitxi ezagutzen dana, ba, «zu»; bestela, «hi».


Esku hutsik etortzeko aukera badagoen arren, ez dizuegu hala etortzea gomendatzen; alde batetik aspergarriagoa delako eta bestetik gure helburua ahalik eta ordenagailu gehien biltzea delako (gehienez 5.024 ordenagailu).\n... eta hortaz denona. 4.608 ordenagailu baino gehiagoko sare batean gauza asko gerta daitezke; honexegatik gogoratzen dizugu segurtasuna denon lana dela eta zure ordenagailua prestaturik ekarri behar duzula. Egin beharko zenituzkeen pausu batzuek ondokoak dira:


Irekia Eusko Jaurlaritza - Gobierno Vasco :: Minbiziarekiko biziraupena nabarmen hazi da Euskadin, 2000. urtetik, Europaren eta Espainiaren batez bestekoaren gainetik\nMinbiziarekiko biziraupena nabarmen hazi da…\nMinbiziarekiko biziraupena nabarmen hazi da Euskadin, 2000. urtetik, Europaren eta Espainiaren batez bestekoaren gainetik\n\nMinbiziarekiko biziraupena nabarmen hazi da Euskadin, 2000. urtetik, Europaren eta Espainiaren batez bestekoaren gainetik Iturria: Irekia\n\nJon Darpón Osasun sailburuak, gaur goizean, “2000-2012 Minbiziarekiko biziraupena Euskadin” azterlanaren berri eman du. Sailburuak nabarmendu du Osasun Sailaren eta Osakidetzaren konpromisoa dela minbiziari aurre egiteko xedean aurrera jarraitzea, paziente onkologikoari arretarik onena eskaintzeko, heriotza-tasa murrizteko eta biziraupena areagotzen jarraitzeko.\nAzterlanaren datuen arabera, gizonetan, 5 urterako biziraupena 6 puntuan hazi da, eta emakumeen kasuan, 5 puntuan. Tumore gehienetarako, emakumeen biziraupen-ehunekoa altuagoa da.\nDiagnostikoaren ondoko 5 urteetan estandarizatutako biziraupen-tasa, 2012an, Euskadin, % 52,2koa izan zen gizonetan, eta % 59,9koa emakumeetan.\nJon Darpón Osasun sailburuak, Iñaki Berraondo Osasun sailburuordearekin batera, gaur goizean, Bilbon, “2000-2012 Minbiziarekiko biziraupena Euskadin” azterlana aurkeztu du, Euskadin tumoreen biziraupen-indizeen berri emateko.\nOsasun sailburuak esan bezala, ikerketa horren ondorio nagusia da 2000. urtetik minbiziarekiko biziraupenak orokorrean gorakada esanguratsua izan duela, biziraupenak gora egin duela minbiziaren eraginpean dauden pertsonetan, Espainian eta Europar Batasunean dagoen batez bestekoaren gainetik. Datuen arabera, emakumeek biziraupen-ehuneko altuagoa dute.\nHorrela, diagnostikoaren ondoko 5 urteetan estandarizatutako biziraupen-tasa, 2012an, Euskadin, % 52,2koa izan zen gizonetan, eta % 59,9koa emakumeetan. Europarako kalkulatu den zifra baino altuagoa; Europak 5 urteko biziraupen erlatiboa izan zuen tumore guztietarako, eta antzeko aldia, % 50,3 gizonetan eta % 58 emakumeetan. Estatuari dagokionez, Espainiako biziraupen-tasa ere % 48,9tik beherakoa da gizonetan eta % 58tik beherakoa emakumeetan.\nGainera, datuen arabera, aztertutako aldia laurtekoetan banatzen badugu eta aztertutako lehen aldia (2000-2004) eta hirugarren aldia (2010-2012) erkatzen baditugu, tumore guztietarako ikusiko dugu biziraupena areagotu egin dela gizonetan eta emakumeetan, bai diagnostikotik urtebetera, bai 5 urtera.\nGizonetan, 5 urterako biziraupena 6 puntuan % 49,2koa lehen eta % 55,2koa orain hazi da, eta emakumeen kasuan, 5 puntuan % 57,1ekoa lehen eta % 62,4koa orain.\nTumore-moten arabera, txostenak nabarmentzen du bi sexuetarako koloneko eta ondesteko minbizian izan den biziraupenaren gorakada; 8 puntu hazi da gizonetan (% 56,1ekoa lehen eta % 64,4koa orain) eta 9 puntu emakumeetan (% 56,9koa lehen eta % 65,8koa orain). Beste minbizi batzuetan, biziraupenak altua izaten jarraitzen du, urte batzuetatik hona, besteak beste: bularreko minbizia (ia % 86) eta prostatako minbizia (% 91). Halaber, hobekuntzak antzeman dira pronostiko txarreko tumoreetan, besteak beste, biriketako minbizian.\nDatuak adinen eta bizilekuaren (ESI) arabera egokitzean, tumore batzuetan hiltzeko gehiegizko arriskuak murrizketa esanguratsua izan duela ikusten da. Gizonetan, hiltzeko arriskuak behera egin du nabarmen aho-barrunbeko eta faringeko, urdaileko, pankreako eta gibeleko minbizietan eta plasmozitoen minbizian. Emakumeetan, hiltzeko arriskuak behera egin du nabarmen biriketako, gibeleko, bularreko, uteroko eta giltzurruneko minbizietan.\nJon Darpónek azaldu duen bezala, azterlan honek, datu horiek emateaz gainera, aukera eman behar du minbiziari heltzeko garatu diren estrategiak eta plan integralak balioesteko, bai eta gaixotasunaren bilakaera eta Osakidetzan urteetan zehar izan diren aurrerapen diagnostikoen eta terapeutikoen eraginkortasuna ezagutzeko ere.\nOsasun sailburuaren hitzen arabera, azterlanetik ondorioztatzen den bezala, minbiziak, oro har, gaur egun, sendatze-ehuneko altuak ditu, eta, sarritan, gaixotasun kroniko bilakatzen da, diagnostiko goiztiarrean, terapia pertsonalizatuetan eta minbiziaren aurkako borrokan aurrera egiteko aukera emango digun ikerketan eginiko aurrerapenei esker.\nHori guztia, esan du sailburuak, biziraupeneko hobekuntza, prebentzioa, diagnostiko goiztiarra, tratamendu berriak eta abar, urte hauetan zehar, baliabideak hornitzeko eta inbertitzeko eta Osakidetzako profesionalek antolatzeko eta inplikatzeko egin den etengabeko ahaleginari esker lortu da; Osakidetzako profesionalei eskertu die hainbat eremutan egin duten lan bikaina.\nOsasun Sailaren eta Osakidetzaren konpromisoa esan du hobetzen jarraitzea eta minbiziari aurre egiteko aurrera egiten jarraitzea dela; izan ere, gaur egun, oraindik, gure gizartean eragin handia duen gaixotasuna da. “Gure helburua heriotza-tasa murriztea da, biziraupena areagotzen jarraitzea eta paziente onkologikoari ahalik eta arreta hobea eskaintzea”.\nHorretarako, paziente onkologikoari kalitateko arreta ematearen aldeko apustua egiten jarraituko dugu, modu integralean aurre egitearen eta tratamendu pertsonalizatuaren aldekoa; horretarako, prebentzio-politikei eta baheketarako eta diagnostiko goiztiarrerako programei eutsi eta horiek sendotuko ditugu, izan ere, inbertsioa da, berdintasun-baldintzetan, osasun-maila handiagoetara iristeko.\nHorrela, sailburuak iragarri du uda baino lehen abian jarriko dela umetoki-lepoko minbiziaren detekzio goiztiarraren Programa, 21 eta 65 urte bitarteko emakumeei zuzendua, tumore horrengatiko heriotza-tasa murrizteko.\nHalaber, ikerketa-proiektuak sustatzen jarraituko da, Osasun Sailak asistentzia-arloan dituen ekimenekin eta estrategiekin bat etorriz, eta horiek Euskadiko Plan Onkologiko Integralean eta minbiziaren prebentzioan batuko dira, 2013-2020 Osasun Planaren esparruan; bizi-ohitura osasungarriak sustatzea jarraituko da, jarduera fisikoa eta elikadura osasungarria sustatzeko programekin, eta alkoholaren, tabakoaren eta abarren inguruan esku hartzen jarraituko da, arrisku-faktore nagusiak saihesteko.\n“2000-2012 Minbiziarekiko biziraupena Euskadin” azterlana, zenbait hilabetez, Eusko Jaurlaritzako Osasun Saileko, Osakidetzako, Onkologikoako, Euskal Herriko Unibertsitateko (UPV/EHU) eta Epidemiologia eta Osasun Publikoko CIBEReko profesionalen talde batek egin du.\nUrtarrilean amaitu zen eta 2000-2012 aldian diagnostikatutako minbizi inbaditzaileak aztertu ditu, Euskadiko 14 urtetik gorako herritarretan, Minbiziaren Herritarren Euskal Erregistroaren datuekin (% 100eko babesa du).\nintervencion_cancer_supervi... behera kargatu (30 MB)\ndarpon_gainditze_kopurua_ig... behera kargatu (600 KB)\ndarpon_lanean_jarraitu_eu.mp3 behera kargatu (1 MB)\ndarpon_gainditze_kopurua_ig... 8 MB\ndarpon_lanean_jarraitu_eu.mp4 10 MB\nrecursos_cancer_supervivenc... 30 MB\ncancer_supervivencia.jpg 80 KB (jpg)\n2018.02.14_minbiziarekiko_b... 2 MB (application/pdf)\nAnder Añibarro: “Europar sentimendua zabaldu da azken urteotan”\nEusko Jaurlaritzak azterlan bat eman du argitara euskal iritzi publikoak azken hogei urteotan izan duen bilakaerari buruz\nLide Amilibia: “Euskadin familien, haurren eta nerabeen baldintzak hobetzeko, emakumeok eta gizonok gehiago lan egin beharrean gaude kontziliazioaren alde”\nERABAKIA, Herri-Kontuen Euskal Epaitegiaren Osokoak 2016ko otsailaren 25eko bilkuran hartua Lazkaoko Udalaren 2014ko Kontu Orokorraren fiskalizazio txostena, behin betiko onesten duena.\nEDIKTUA, 196/2017 hitzezko judizioaren ondoriozkoa.


Pokemon Sworden eta Shielden Crown Tundra espantsioak elezaharretako pokemon guztiak gehituko ditu - Berriak - Game Erauntsia - Bideojokoak euskaraz\nLander Unzueta | 2020/10/09 18:00 Berriak\nUrriaren 23an kaleratuko dute Pokemon Sworden eta Shielden bigarren espantsioa.\nThe Pokemon Companykoek Switcheko Pokemon Sword eta Shield jokoei buruzko berritasunak emateko aurkezpena egin dute. JRPGaren Crown Tundra izeneko espantsioak aurreko joko guztietako kondairetako pokemonak gehituko ditu azken abenturara.\nMewtwo, Rayquaza, Kyogre, Lugia… guztiak joko Sworden eta Shielden batzea erabaki dute garatzaileek. Horietako batzuk bertsioaren arabera eskuratu ahalko dira.\nPokemonak gehiteaz gain eduki berriak ere ikusiko dituzte jokalariek. Dynamax Aventures deitutakoetan beste hiru pokemon entrenatzailerekin batu ahalko dira kobazulo ezezagunak esploratzeari ekiteko. Bertan pokemon erraldoien aurka egingo dute taldeko erabakiak hartzen dituzten bitartean. Bukaerara heltzean aipatutako kondairetako pokemonak aurkituko dituzte.\nGalarian Star Tournament txapelketetan bikoteka borrokan egiteko aukera izango dute. Arerio ezagunen aurka egin beharko da borroka berezi horietan.\nPikachurentzako eduki estetikoak erakutsi dituzte aurkezpenean: Ash Ketchumen txapel desberdinak jantzi ahalko ditu saga ospetsuaren maskota nagusiak. Txapelak lortzeko kode bereziak erabili beharko dira opari misteriotsuaren menuan: lehen txapela P1KACHUGET kodearekin eskuratu daiteke.\nEduki gehigarriaren argitaratze data ere aipatu dute: urriaren 23an iritsiko da Crown Tundra Nintendoren kontsolara. Horrez gain, azaroaren 6an jatorrizko jokoa eta bi espantsioak batuko dituen edizio bereziak kaleratuko dituzte.


IÃ±aki Alkiza, estadio berria esku batean ekipo zaharra bestean\n2020ko urtarrilaren 22a, asteazkena | Ordua Euskal Herrian 23:25:31\n1989ko martxoaren 12a\nErrealeko presidentea den IÃ±aki Alkizari elkarrizketa.\nErrealeko presidentea Atotxako zelaia noiz utziko desiatzen\nElkarrizketez nekatuta dagoela azaldu digu IÃ±aki Alkizak Errealeko aretoan sartu bezain pronto, baina Donostiako taldeak gaur egun dituen arazoei buruz bere iritzia jasotzea lortu dugu. "Estadioa" izan da elkarrizketaren ardatza, honezaz gain beste zenbait gai ere jorratu ditugularik.\nDuela zortzi edo bederatzi urtetik hona, Atotxako futbol zelai zaharra uzteko ahaleginetan ari da Donostiako ekipoa, azkenik Anoetako estadioa irtenbide bakarra bilakatu delarik dirudielarik, Errealaren eritziaren aurka.\n"Anoetan soilik estadioa egiteko aukera dago. Bai gobernua, bai diputazioa eta bai udaletxeko jendea estadioaren aldeko agertu dira. Guri kanpoa eraikitzea atsegingo litzaiguke, baina dirua jaso nahi badugu estadioa egin behar dugu".\nPrentsa mailan erabiltzen diren zenbakien arabera, 2.000 miloietako proiektua dugu Anoetakoa, azkenik gauzatuz gero diru publiko frango erabiliko delarik erakunde pribatu baten baitan garatuko den honelako proiektu batetan.\n"Erakundeen arteko harremanak nahiko aurreratuak daude, eta gutxinaka gatxinaka akordio batetara ailatzen ari gara". Eginiko zatiketaren arabera, udaletxeak, gobernuak eta diputazioak 800 bat miloi ipiniko dituzte, CSD delakoak 700 bat miloi eta azkenik zelaiaren "jabea" izango dena, hots, Errealak 500 miloi ipiniko ditu. "Guk orain daukagun arazo nagusia, jarri behar dugun dirutzaren jatorria da, hain zuzen ere hortan gabiltzalarik".\nAtotxakoa udal futbol zelaia izaki, Erreala da bertan aritzen den ekipo bakarra. Gauzatu beharreko estadioaren inguruan, atletismoaren mundutik batipat, kritika frango entzun ahal izan dira azken hilabeteotan, Errealaren baitan, kanpoaren "jabe" izatea bait da helburua.\n"Gure helburua, estadioan Atotxan gauden bezala egotea da. Nik uste dut atletismoko mitinak eta burutuko direla estadioan bertan, baina ez gaude Julio Iglesias eta partidu politikoak adibidez, bertan iharduteko prest, hortik ez gara pasako".\nDakusagunez, Erreala izango da bertan arituko den futbol ekipo bakarra, dirua ordea Gipuzkoar ororen poltsikutik aterako da, nola konpreni daiteke hau?\n"Arrazoi horrexegatik ez da egiten kanpoa, ez da Errealaren estadioa izango, Euskal Herriko esatadioa baizik. Atotxan ere futbol zelaia ez da gurea, udaletxearena da".\nEzin aipatu gabe utzi noski, Errealak duela urte batzuk Zubietako kanpoaren alde eginiko apostua, hor sartutako diru kopurua ez bait da txantxetakoa. Anoetako estadioa gauzatuz gero, Errealak ez du Zubietako ingurunea bertan behera uzteko asmoa, are gehiago, berrikuntzak egiten dihardute Donostiako ekipokoek.\n"Hori ezin da bertan behera utzi Ã°dio IÃ±akikÃ°, diru dexente sartu bait dugu, eta geinera oraindik ere hortan ari gara. Orain artean darabilzkigun kanpoez gain, bi hilabete barru beste bi kanpo berriren jabe izango gara".\nGipuzkoako futbol federakuntzaren gidaritzapean bi dira Donostiako ekipoek erabilgai dituzten zelaiak, Anoeta eta Matigoxotegikoa hain zuzen ere. Datu honen aurkezpen soilak, garbi azaltzen du Donostiak kirol mailan duen azpiegitura kaxkarra. Egoera honi jaramonik egin gabe, soilik goi mailako kirolarien probetxurako gertatuko den eraikuntza bati ekingo diote erakundeek.\n"Estadioa gauzatuz gero, egoerak orain bezala jarraituko du. Dena dela esan beharra dago, estadioaren alboan beste zelai txiki bat egingo dutela, guztien erabilerarako noski".\nEstadioaren arazoa saieskatuz, aurten taldeak eskeinitako kirol maila aztertzeari ekin diogu, birritan tira behar izan diogularik IÃ±akiri mingainetik balorazio bat eman dezan.\n"Balorazio bat ematea oso zaila da. Dena den kontuan eduki behar dugu, urte hasieran hiru mutil joan zitzaizkigula, gerta zekigukenaz bildur ginelarik".\nEtxekoen aldeko apostua\nNahiz eta IÃ±akik ez aipatu, jende artean nolabaiteko dezepzioa soma daiteke, hau errege kopan kanporatuak izan ondoren areagotu egin delarik.\n"Errege kopan esperantza handiak geneuzkan, aurreko urteetan oso denboraldi bikainak egin bait ditugu honako txapelketan. Baina azken neurketan Oviedok kriston jipoia eman zigun. Europan ordea oraindik hor gaude, nahiz eta kontraesana iruditu, lehengo urtean ekipoa hobeago batekin bigarren txandan kanporatu bait ziguten. Azkenik, eta ligako txapelketari dagokionez, lehengo urtean hobeto geunden, baina garbi dago ez dugula etsi behar".\nErrealeko jokalarien jaiotze datan gainbegirada bat emanez gero, desoreka nabari bat soma daiteke: sei-zazpi bat jokalarik 30 urte inguru dute, eta beste 10-11 batek 22 urtetik beherakoak dira. Orainartean etxeko jokalariak izan badira ekipoaren ardatza, taldearen bilakaera ikusiz, jokalari atzerritarrez hitzegiten hasi dira zenbait kazetari.\n"Eztabaida hori, neri dagokidanez behintzat, ez da halakorik izan. Hori kazetariren batek sortutako eztabaida da. Neri oraindaino ez zait inolako bazkiderik etorri halako eskakizunik egiten".\nErrealetikan pasa diren atzerritarrak, esku bakar batekin zenba daitezke, lortutako garaipenak etxeko jokalariekin lortu direlarik.\n"Neretzako atzerritarrak ez dira Frantziarrak eta Britaniarrak soilik, esaten den bezala, Ebrotik berakoak baizik".\nJokalariei dagokienez aldaketarik eman ez baldin bada ere, entrenatzailearen esparruan atzerritar bat dugu Donostiako aulkian eserita azken urteotan. Entrenatzaile galesarekin, taldeak izaera berezi bat bereganatu zuelarik. Hau honela izaki, etxeko entrenatzaileei buruz galdetu diogu Alkizari:\n"Duela lau urte, ekipoak Ormaetxearekin zazpi urte pasa ondoren beherakada bat pairatu beharra izan zuela ikusi genuenean, egoerari irtenbide bat aurkitu beharrean aurkitu ginen. Bi ziren garai hartan genituen aukerak: Sestao taldean aritzen zen Javi Irureta batetik eta Toshack galestarra bestetik. Irureta ez hautatzearen arrazoia, bere esperientzia eza izan zen, orduan urte bakar bat bait zeraman Sestaoko taldea gidatzen".\nOrainartean entrenatzailea eta jokalarien arteko harremanak onak izan baldin badira ere, azken asteotan deseroso azaldu izan dira jokalariak entrenatzailearen zenbait adierazpenekin Madriden aurka jokatu beharreko partiduaren aurretik batipat.\n"Era horretako gatazkak leku guztietan izaten dira, gehienbat ekipoa ondo ez doanean azaleratzen direlarik. Dena dela azken asteoteko gatazkak entrenatzailearen eta jokalarien artekoak izan dira, honez gero gaindituta daudelarik, entrenatzaile bera aritu bait da banan bana jokalariekin hizketan".\nIÃ±aki Alkizak, 'sinisteko ikusi egin behar' zioen estadio benrria dela-ta.\nDuela 8 hilabete pasatxo, beste lau urtetarako presidente gisa aukeratua izan da IÃ±aki Alkiza.


Argiantza | 111 Akademia\n2021/04/9 12:05 pm\nARGIANTZA izenburua, nahiko iluna liburua.\nIkusten da mantso idatzia den testua dela, ondo pentsatua, deskribapenak bereziki landuak, oso gustura irakurtzen direnak. ..\nNiri izaera poliedriko hori gustatu zait, egoera bera narratzaile-ikusle desberdinek nola bizi izan duten ulertzeko aukera izatea irakurleak.\nGaltzailearen begietatik ikusten dira egoerak. Protagonistak ezagutzen duen mundua akaberan, ezerezean amiltzen somatzea…Oso malenkoniatsu egin zait liburuan agertzen den giroa. Malenkoniatsua eta ezaguna. Oso identifikatua sentitu naiz gain-beheran doan giro horrekin. Zenbait momentuetan ARGIA ikusten da, ordea. Une mugatuetan bada ere, ARGIA, INDARRA, BIZIPOZA bizitzeko gai gara, oraindik ere…\n2020/08/5 10:54 am\nBenetan literatura ale bikaina Lizarraldek osatu duena. Obraren laburpena irakurri ondoren ez dirudi liburuak inora eramango zaituenik. baina bere idazkeraz lantzen duen poetika bikaina da, deskribapen hutsak benetan gozatzeraino harrapatzen zaitu eta bertan egoteraino lekualdazen du irakurlea. Idazkera maisutasun osoz erabiltzen du oso ariketa ausart batean eta emaitza, zinez, ederra da. Pertsonaia eta haren goabeherak -zinema sare baten gerentea- josita gelditzen zaizkizu gogoan, zirrara eraginez.\n2020/07/19 12:52 pm\nBerriz ere, liburu ederra ekarri digu Pello Lizarraldek. Argumentua geldoa da, beti bezala, baina Pello maisua da interesa mantentzen, nahiz eta gutxi gertatu istorioan.\nRamón Beitia zinema-enpresa baten gerentea da eta nagusiak euren areto guztiak ikuskatzera bidali du. Bisita horiek eta egin beharreko bidaiak dira argumentu osoa, baina, beti bezala, Pelloren prosa poetiko eta aberatsak artelan bihurtu du argumentu sinple hori. Oso laburra da liburua, baina ezin da azkar irakurri, istorioaren erritmo berean irakurri behar da, guztiz gozatzeko.\nPello Lizarraldek beste behin erakutsi du bere estilo propioa duela euskal literaturan eta beti jarrituko duela estilo horrekin, gure onerako.\nBeraz, guztiz gomendagarria da liburu hau; batez ere, liburu ezberdinak gustukoak dituztenentzat.


Home » inicio » FEVASek Familian Oinarritutako Praktiken Eredu Operatiboa aurkeztu du\nFEVASek online jardunaldi bat egin du\nFamilian Oinarritutako Jardunbideei buruzko lan bat aurkezteko.\nLan honetan FEVASeko profesional eta familia askok, 6 elkartek\neta Deustuko Unibertsitateak hartu dute parte.\nFamilian Oinarritutako Jardunbideak\nelkarteek familien lankidetza eta ongizatea sustatzeko\negiten dituzten praktikak dira.\nJardunaldi horretan, Deustuko Unibertsitateko 2 irakaslek\nFamilian Oinarritutako Jardunbideak zer diren\neta zein mota dauden azaldu zuten.\nJardunaldi honetan eztabaida ere izan zen\nlan honetan parte hartu duten\nprofesionalen eta familien artean.\nPertsona horiek hainbat gairi buruzko iritzia eman zuten:\nadibidez, zer iruditu zaien proiektu honetan parte hartzea,\nfamilien eta profesionalen arteko harremana nolakoa den\neta hobetzeko zer egin behar den.\nFEVASentzat oso garrantzitsua da lan hori egitea\neta familiei protagonismoa ematea.\nAurten FEVASek bere webgunean eta sare sozialetan\nargitaratuko ditu lan horren emaitz.\nJoan den ostegunean, FEVASek “Familian Zentratutako Praktiken Eredu Operatiboa: adibideak, esperientziak eta jardunbide egokirako orientazioak” aurkeztu zuen barne jardunaldi batean. Proiektu zabalago baten barruan diseinatutako Eredua da, eta bi urteko lana eskatu du, hauekin elkarlanean: FEVAS, sei erakunde (Apnabi-Autismo Bizkaia, Apdema, Aspace Gipuzkoa, Gaude, Gautena eta Uliazpi) eta Deustuko Unibertsitatea.\nDeustuko Unibertsitateko Natxo Martínezek eta Maria Villaescusak Familian Oinarritutako Ikuspegiaren kontzeptualizazioan eta jardunbide egokien identifikazioari buruz egindako lanean sakondu zuten. Jardunbide horiek familien protagonismoan, lankidetzan eta ongizatean laguntzen dutenak dira. Zehaztu zutenez, Eredu Operatibo horrek lau kategoriatan antolatzen eta sailkatzen ditu: Bideratzaileak, harreman- eta antolamendu-baldintzak sortzen dituztenak; Nuklearrak, Pertsonen Bizitzako Planetan familien lidergoarekin eta parte-hartzearekin erlazionatutakoak; Garapenekoak, Plan Pertsonalei erantzuteko eta antolatzeko balio dutenak; eta, azkenik, Parte-hartzaileak, erakundea inplikatzen dutenak.\nHitzaldiaren ondoren, eztabaida interesgarria izan zen, Natalia Marañón (Aspace Gipuzkoa), Ana Acarregui eta Tatiana Urien (Gaude) eta Josune Martínez (Uliazpi) protagonista zirela. Profesional eta senide horiek hasiera-hasieratik inplikatu dira ekimen horretan, eta ondo ezagutzen dute ekimenaren xehetasuna.\nTatiana Urienek nabarmendu zuen Familian Oinarritutako Ikuspegiak “jarreratik asko duela” eta esparru teorikotik abiatuta praktikak katalogatzeko egindako ahalegina azpimarratu zuen. Gainera, gaineratu zuenez, azken urteotan, “adimen-desgaitasuna duten pertsonen bizi-proiektuetara bideratu gara, eta beharbada ahaztu egin ditugu familiak”. Bere ustez, doikuntzak egiteko unea iritsi da, batzuk zein besteak kontuan hartuta.\nNatalia Marañonek, bere aldetik, lan honen izaera praktikoa azpimarratu zuen, “erakundeen egunerokotasunari aplika dakiokeelako”, baita horretan parte hartzeak ekarri duen ikaskuntza-prozesua ere. “Entzun eta beste batzuengandik ikasi dugu, eta beste aukera batzuk ere badaudela ikusi dugu”. Era berean, profesionalen eta familien arteko hurbiltasuna benetakoa dela, eta komunikazioa gero eta horizontalagoa eta arinagoa dela iruditzen zaiola adierazi zuen.\nHorri dagokionez, Ana Acarreguik adierazi zuen profesionalen eta familien arteko sintonia eta kidetasun hori ikusten duela, baina zailtasunak erakunde berak edo kanpoko erakundeek sor ditzaketela, eta hori hobetu egin behar dela. Edozelan ere, itxaropentsu dago. “Harreman hori positiboa da, garatzen eta mugitzen ari da”. Are gehiago, ziurtatu zuen Eredu Operatibo hori familiari zuzendutako jardunbidea dela, “familiei galdetu eta parte hartzeko aukera eman digulako”.\nJosune Martinezek familien eta profesionalen rolak erakundeetan izan duen bilakaera azpimarratu zuen. “Familiak bezero gatibuak bezalakoak ziren, eta ahalduntzen joan dira. Orain erabakiak hartzen dituzte, informazio gehiago dute eta zorrotzagoak dira. Profesionalak jada ez gara garai bateko aditu orojakile haiek, toleranteagoak gara, entzun egiten dugu, familiengandik ikasten dugu eta laguntza ematen diegu”.\nEtorkizunari dagokionez, adierazi dute garrantzitsua dela ikuspegi horretan prestakuntza ematea, aldaketa garrantzitsuak eragin ditzaketen ekintza txikiak abiatzea, eta guztiak norabide berean ibiltzea.\nFEVASen ustez, familia-oinarriko elkarte-mugimendu gisa, Familian Oinarritutako Ikuspegia apustu estrategikoa da datozen urteetarako, eta aurrerantzean ere esparru horretara bideratuko du bere ahalegina. Une honetan proiektu honen emaitzak idazten ari dira eta 2022an zehar webgunearen eta sare sozial korporatiboen bidez zabalduko dira.\n← Carlos Ruedak hartu du bere gain Plena inclusión España Plataformaren zuzendaritzakidetza\nFEVASek Gizarte eta Hezkuntza Inklusioari buruzko Nazioarteko CIISE¨22-Biltzarrean hartu du parte →


Beste mirari bat Callejoian - Sanfermin.com\nBeste mirari bat Callejoian\n2016 July 11, Monday 2016 July 11, Monday\nArgazkiak: José Indart\nAtzo bi korrikalari adarkatuak izan ziren callejoian. Eta gaur egoera bide berdina eraman behar zuela uste genuen Jose Indarten argazkia ikusi dugunean, korrikalari baten lepoa adar batengatik ukitu izan denean. Baina ezustez ez die ezer egin. Korrikalaria soilik bere kapitaineko kapela galdu zuen.\nZezena minduta zetorren, lehenago callejoaiaren behealdean erori baizen. Callejoian eskuin aldetik sartzean eroritako korrikalarien multzo batekin aurkitu da. Zezena mugitzen segitu da eta bere eskuin adarra korrikalariaren lepoarekin aurkitu da.\nSortez, korrikalaria bizkarrez estropezu egin zuen eta zezena soilik bere adarrarekin bultzatu dio ezer egin gabe, argazkia beste gauza bat pentsatzea eragiten duten arren. Altxatzea lortu eta gero, zalantzetan geratzen da segundo batzuetan, kapela berreskuratzea edo ez pentsatuz, 500 kiloko zezen baten azpian dagoena.\nBuelta ematen du eta joaten da. Minutu batzuk eta gero, plazako erizaintza korrikalarien zauritzerik ez dagoela egon adierazten du. Beste mirari bat Callejoian.\nFotos: José Indart


Euskara arrisku bizian ala kontuzko egoeran? - Euskaltzaindia\nEuskara arrisku bizian ala kontuzko egoeran?\tMercredi, 25 Février 2009 10:20\nÉcrit par Andres Iñigo\nUNESCOk ezagutzera eman berri duen diagnostikoaren arabera interpretatzen ahal dugu euskara, azkeneko zortzi urteotan, ospitaleko arta intentsiboko gunetik atera eta kontuzko egoerako gela batera pasatu dela. Berri ona ala txarra? Gaixo baten kasuan, dudarik ez dago halako berria pozgarria izaten dela bere familia eta hurbilekoentzat.\nErronka eta erantzukizun handia dute zeregin honetan hiru lurralde administratibo horietako hizkuntz politikaren ardura duten gobernuek. Aldi berean, ezin dugu alde batera utzi UNESCOk hizkuntzen egoeraren neurketa horretarako erabiltzen duen bertze irizpide bat, hots, hiztunek bere hizkuntzarekiko duten jarrera. Irizpide honen baldintzak bete-betean harrapatzen gaitu. Baldintza horren erantzukizuna gutako bakoitzarena da, norberak bere burutik hasita eman behar duen erantzuna, alde batera eta bertzera begira inolako errudunik bila hasi gabe.\nEuskararen kasuan ere, gaixoa non zegoen ikusita, pentsatzekoa da ez dela berri txarra, gaixoak nonbait hobera egin baitu eta nolabaiteko itxaropena sortu. Hala ere, UNESCOren balorazioa orokorra da eta jakin badakigu euskarak izan duen hobekuntza ez duela bere osotasunean nabaritu, Euskal Herriko hiru lurralde administratiboak banan-banan aztertzen badira, aurrerapausoa ez delako inola ere orekatua izan.\nArgi dago egindako urratsik nabarmenena eskolari zor zaiola, eskolari esker hazi baita hiztunen kopurua, alegia, euskara jakiteaz gain, euskaraz aritzeko gai diren gazteen kopurua. Ezbairik gabe, aitzina egiteko lehenbiziko eta oinarrizko urratsa da, eta hala egiaztatzen dute azkenaldian ezagutzera eman diren zenbait lanek, bertzeak bertze, Eusko Jaurlaritzaren IV. Inkesta Soziolinguistikoak eta Nafarroan euskarak izandako errekuperazioari buruz Jagon bilduman argitaratutako M. Grosen liburuak.\nGauza jakina da, ordea, ikastetxeko hormetatik kanpo erabiltzen ez den hizkuntzaren etorkizunak jai daukala eta, hortaz, begi bistakoa da hizkuntzaren normalizaziorako nahitaezkoa dela bertze hainbat baliabide ezartzea, eta ezarriak dauden tokietan indartzea eta sendotzea. Erronka eta erantzukizun handia dute zeregin honetan hiru lurralde administratibo horietako hizkuntz politikaren ardura duten gobernuek. Haien esku dago gehienbat, UNESCOren irizpideen arabera, hizkuntza bat desagertzeko arriskutik urruntzeko nahitaezko diren baldintzak finkatzea, hala nola, hizkuntzaren estatusa definitzea, sustapenerako hizkuntza politika egokia diseinatzea, irakaskuntzarako baliabideak jartzea, erabilera eremuak zaintzea, hedabideetan erabilera bulkatzea, hiztunen transmisioa belaunaldiz belaunaldi ziurtatzea, hiztunen kopurua gehitzea, etab.\nAldi berean, ezin dugu alde batera utzi UNESCOk hizkuntzen egoeraren neurketa horretarako erabiltzen duen bertze irizpide bat, hots, hiztunek bere hizkuntzarekiko duten jarrera. Irizpide honen baldintzak bete-betean harrapatzen gaitu. Baldintza horren erantzukizuna gutako bakoitzarena da, norberak bere burutik hasita eman behar duen erantzuna, alde batera eta bertzera begira inolako errudunik bila hasi gabe. Irizpide horri dagokionez, kezkagarri dira han-hemenka gero eta maizago eta nabariago ageri diren zenbait jarrera; erraterako, ikastolara edo D eredura eramaten dituzten umeen guraso euskaldunak -euskaldun zaharrak batik bat-, elkarrekin erdaraz hitz egiten aritzea, bai eta euskalgintzako jende aditua, edota gizartearen aitzinean euskararen aldeko aldarrikapen eta deklarazio borobilak egiten dituzten euskal hiztunak, elkarren harremanetan bi hizkuntzak nahasian barra-barra erabiltzen entzutea. Nago, horrelakoen jokaera eta praktika hizkuntzarekiko duten jarreraren seinale adierazgarria dela. Ulertezina eta kezkagarria benetan!\nHizkuntza jakitea oinarrizko baldintza izanik, eta horretan egin beharreko urrats sendoagoak alde batera utzi gabe, Nafarroan batik bat eta Iparraldean bereziki, argi dago euskararen normalizaziorako beharrik handiena erabilera indartzea eta sendotzea dela, honek bermatuko baitu hizkuntzaren bizi iraunkorra. Erronka handia, handiagoa oraindik hizkuntza politikaren ardura dutenei, euskalgintzan mugitzen garenei eta euskal hiztun guztiei eskatzen digun eginahala, ez badugu behintzat, etsiak hartuta, ospitaletik atera beharrean, behin betiko arta intentsiboko gunera itzulia ikusi nahi gure euskara.